Itsasontziez asko ez dakigun arren, nik behintzat ez, guztiok dakigu zer den aingura bat eta berehala irudikatzen dugu hura. Bitxia da, baina itsaso-kontuez ezer gutxi dakigun arren, ainguratu aditza askotan erabiltzen digu, zentzu negatibo batean oro har. Horregatik, maiz entzun edo esan ditzakegu “iraganean ainguratuta bizi da” edo “ezin duzu oroitzapen horietan ainguratuta jarraitu” bezalako esamoldeak.\nHitz lauz zera esan liteke, aingura bat ontzi guztiek daramaten tresna dela, behar izanez gero itsas-hondoa ukitu soilik ez eta hartara hertsiki heldua geldi dadin aska daitekeen tresna, modu horretan ontziak itsasaldi eta korronteei aurre egin diezaioke, jitoan egon ez dadin. Horrela ikusita, ontzi bat ainguratuta egoteak ez dirudi hain gauza txarra ezta?\nGure buruan aingura batek itsasontziengan duen funtzio itxuraz positibo eta beharrezko hori mantenduz, pertsonen kasuan, behar ote dugu aingurarik? Agian bat baino gehiago? Hori horrela, zeintzuk dira korronteen menera edo jitoan egotetik babesten gaituzten aingura horiek?\nEz dakit zein izango ote den zuen erantzuna. Horren inguruan hausnartzera animatu nahi zaituztet. Nik argi daukat. Ainguratuta bizitzea, muinean, zerbait positiboa da eta aingura horiek printzipioak dira. Eugenio Ibarzabalek guztiz gomendagarria den “La pasión por mejorar” liburuan oso modu pedagogikoan azaltzen du printzipioen kontu hau: “edozer dela ere gogora datorkiguna, badira inoiz egin behar ez diren gauzak eta, aldiz, beti egin behar diren gauzak ere”. Nire ustez oso ondo laburbiltzen du honek printzipioen izaeraz eta funtzioaz dudan ikuspegia.\nGuztiok izan dugu noizbait gure bizitzaren ontzia guk geuk gidatzen ez dugun sentsazioa, gure bidetik desbideratzen gaituzten ustea. Errazena aingura botatzea litzateke, baina, horretarako, gure printzipioak zeintzuk diren aztertu behar dugu lehenik eta behin, eta haiekin zer nolako koherentziaz jokatzen dugun ikusi. Sarri asko, kosta egiten zaigu ainguratuta bizitzea eta gehiago jokatzen dugu Groucho Marxek behin esandako esaldi haren arabera: “hauek dira nire printzipioak, baina ez badituzu gustuko, baditut beste batzuk”.\nUste dut norbanako bezala eta kolektibo moduan beharrezko dugula gure aingurak zeintzuk izatea nahi ote dugun sakon pentsatzea. Argi dago itsasontzientzat oinarri-oinarrizko tresna dela, baina haietan ere pertsona bat da aingura hori hondora bota ala ez erabakitzen duena. Beraz, aukera ederra daukagu geuk ere galdera bati erantzuteko: zeri ainguratuta bizi nahi dut?


Hidratazio on baten garrantzia - Universal Mutua\nHidratazio on baten garrantzia\nHidratazio on bat mantentzea\nGizaki gorputzak funtzio guztiak burutzeko ura behar du. Pertsona batentzat uraren eskakizunak diabetearekin herria gainerakoarentzat bera da, hau da, inguruan 1,5 l edo 2 l egunera uraren.\nEdari egokituak ura, landare saldak eta infusioak dira azukrerik gabe. Noizean behin, gaseosoa hartu ahal da eta freskagarri lighta (ez egunera bat baino gehiago).\nEdari alkoholdunen kontsumoa kontrolatzea\nAlkoholaren ingestari dagokienezen, herria gainerakoarentzat kontu beraiek hartu behar dira. Pertsona helduetan, 1-2 ardo-kopatako hartzea onartzen da edo garagardoa janari nagusi bakoitzean.\nDa garrantzitsua gogoratu, pertsona diabetikoen kasuan, alkoholaren kontsumo altu bat hipogluzemien arriskua, handitzen dena batez ere intsulinarekin tratatzen badira edo con antidiabéticos moten ahozkoak sulfonilureas.\nHipogluzemia aurkeztu ahal izango si alkohol kanpoan gehiegiaren ingesta janariaren aldendutakoa eta ez hartuko elikagairen batekin elkarrekin. Beraz, arrisku hau gutxitzeko, edari alkoholdunarekin hartu behar izango motaren bat fruitu lehorrak (datilak, pikuak, aranak), krispetak edota zuku batekin edaria nahasi edo edari azukredun bat (laranja-edaria, limoi-kolorekoa, eta abar).\nIkusi: Osasunaren kontseiluak: Diabetea - faktoreak eta portaera arriskutsua\nEdari alkoholdunak con azukrearen edukiaren azpian bat:\ndestilatutakoak (brandya, vodka, gina, rona, whiskia)\nAzukrearen eduki altu batekin edari alkoholdunak:\ngaragardoak (alkoholik gabe garagardoak edo lightak azukrearen kopuru bera dute edo antzekoa las alkohola daramatena)\nlikoreak (anís, Cointreau, urdailekoak)\nDa oso garrantzitsu nabarmendu:\nGraduazio altaren edari alkoholdunak (anís, urdailekoa, whiskia, eta abar) ez dira gomendagarriak, oro har, bere eduki altuagatik alkoholean. Diabetearekin pertsonen kasuan, gainera, alkoholak gibelean gordetako azukrearen askatzea eragozten du (glucógeno) odolean. Erakundeak hipogluzemia gertatzekotan azukre hau erabiltzen du. Beraz, alkoholaren kontsumo altu batek hipogluzemien arriskua. areagotu ahal du\nNahiz eta edari alkoholdun bat izan gutxi gorabehera azukrea, arriskua hipogluzemiaren garrantzitsua izanez jarraitzen du eta kontuak beraiek kasu guztietan. izango dira Ikusi - Elikadura, diabetea eta beste arazo batzuk osasunaren\nPertsona batek alkohola eta gluzemiak edaten badu edari alkoholdunen ingesta altuak aldez aurretik, dira eduki altu batekin oraindik azukrean gehiagok igoko ditu. Beharrezkoa da guztizko abstentzioa alkoholaren gertatzekotan: ernaldia, polineuropatia (kanpoko nerbioak eragina duen gaixotasuna), pancreatopatía (arearen gaixotasuna), hipertrigliceridemia zorrotza (triglizerido altuak odolean) eta hipogluzemia ohizkoak gertatzekotan.\nMenu baten egitea\nPertsona batentzat menu bat egiteko arau orokorrak diabetearekin\nBai moduko jateko afaldu, barazkia egon behar da plater nagusi bezala edo osagarriaren.\nLehen platera karbohidrato konplexuen osatu behar da (lekaleak, pasta, arroza, patatak).\nBigarren platera proteinen osatu behar da (haragia, arraina, arrautza).\nLehenaren edukiak eta bigarrenak elkarrekin joan ahal dute bezala plater bakarrera, esate baterako fideoak lapikora (pasta + haragia).\nPostreak esneki edo fruituaren osatu behar dira.\nIkusi: Elikadura osasungarria: janarien banaketa\n1800eko dieta kcal anoek banatuta (karbohidratoen 23,5 anoa) tratatutako pertsona diabetiko batentzat egokitutakoa intsulinarekin Anoen banaketa, eta hortaz janarien, ezarri da, proposamen desberdinetan, jarraibide posible batzuen arabera insulínicas. Ikusi taula: Janarien banaketa anoek de HC 1800eko dieta batean kcal desberdin arabera jarraibideak insulínicas\nMenua (bazkariak eta afariak) pertsona batentzat aste baten tratatutako diabetearekin intsulinarekin eta antidiabéticos ahozko mota sulfonilureas eta glinidas 1800eko ekarpen kaloriko batekin kcal (karbohidratoen 7,5 anoa bazkariak eta karbohidratoen 7,4 anoa afariak) Ikusi taula: 1800eko dieta kcal tratatutako pertsonentzat intsulinarekin eta antidiabéticos ahozko mota sulfonilureas eta glinidas\nPertsonentzat menuaren proposamena tratamendua jarraitzen duten diabetearekin eta gizentasunarekin bakarrik dietarekin edo tratamendua ere jarraitzen dutena con antidiabéticos ahozko mota: biguanidas, inhibitzaileak DPP4, glitazonas eta alfaren inhibitzaileak glucosidasas. Ikusi taula: Dieta hipokaloriko orekatua\nSukarra gertatzekotan dietaren proposamena, anorexia (ez apetitua izan) eta okak Ikusi taula: Sukarraren dieta, anorexia, oka arinak Ikusi taula: Sukarraren dieta, anorexia, oka iraunkorrak


Greziako brigadaren kronikak • ZUZEU\nGreziako brigadaren kronikak –\nEtsipenaren aurkako borroka (I)\nKreta ezagutzen (II)\nBeste gatazka batzuen artean, beraz, sexismoari erreparatzea erabaki zuten. Urtero lantzeko gai bat aukeratzen dutenez, iazkoa hori izan zen. Urte osoan, talde bat biltzen aritu zen, emakumezkoen taldeak zituzten Kretako futbol-talde guztiekin hitz egin zuten, jokalariekin, entrenatzaileekin… Gainera, feminismoen klasikoak irakurri zituzten. Ikasturte bukaeran, 30 bat orriko hausnarketa bat idatzi eta klubaren jaialdian eta Kretako beste hainbat lekutan zabaldu zuten.\nGerran ibilitako militarrek atseden hartzeko ere erabiltzen da, eta horrek arazo ugari dakartza hirira: alkoholaz abusatzen dute, gehiegikeriaz aritzen dira, emakumeei etengabe eraso egiten diete… Gainera, Greziako Gobernuarekin egindako akordio bati esker, ezin dira Grezian epaitu, Estatu Batuetan baizik, eta, ondorioz, inpunitate osoa dute.\nTesalonika eta inguruetako borrokak (III)\nKretatik ferrya hartu eta Atenasen geldialditxoa egin ondoren, Tesalonikara iritsi ginen. Tesalonika Greziaren iparraldean dagoen hiri handi bat da, Greziako handienetan bigarrena. Han ere, KOEko kideek harrera egin ziguten, eta solasaldi bat izan genuen, batez ere Euskal Herriko azken berriei buruzkoa.\nTesalonika ingurua oso industrializatuta zegoen garai batean: langile-klase indartsua zuen, borrokalaria. Dena dela, 90. hamarkadatik aurrera, desindustrializatzen hasi zen, eta tokiko ekonomia berehala aldatu zen. Batez ere gazteetan, langabezia asko handitu zen. Unibertsitateko ikasketak izanda ere, lanik ezin aurkitu eta kanpora joaten hasi ziren. Horrekin batera, klase burgesak eta agintariek turistifikazioa bultzatu zuten. Etxebizitza turistikoen eraginez, errentak asko garestitu ziren, eta, batez ere gazteek, erdigunetik alde egin behar izan dute azken urteetan. Aldi berean, bizi-kalitatea okertuz joan da, zerbitzu publikoen kalitatea okertu da…\nTesalonikaren beste arazo handi bat garraio publikoa da. Oso hiri handia da, eta autobus-zerbitzua oso kaskarra da. Horrez gain, ingurumena ere kezkagarria da biztanleentzat. Ez du ia berdegunerik, zuhaitzik eta belarrik, eta, aipatu dugun moduan, garraio publikoa oso txarra denez, jende gehienak autoa erabiltzen du.\nBeraz, beste hiri askotako arazo antzekoak ditugu hemen: agintariak turistak erakarri nahian eta biztanleak ezin bizi. Halere, badu hiri honek beste ezaugarri bat. Kokagune estrategikoan dago, Balkanetan. Ondorioz, inperialismoari lotutako gatazkak ere izaten dituzte.\nUraren pribatizazioaren kontra\nHurrengo goizean, ura kudeatzen duen enpresa publikoko sindikatuarekin elkartu ginen. 2008an uraren kudeaketa pribatizatzen saiatu zirenetik, borrokan ari dira uraren kudeaketa publikoaren defentsan.\nOraindik ere, arriskua dago kudeaketa hori guztiz pribatizatzeko, baina, esan zigutenez, horren kontra sortu zen herri mugimenduari esker ez dute dena pribatizatu, bestela egingo zuketen.\nHasieran gutxi batzuk hasi ziren, baina, pixkanaka, jendea elkartuz joan zen, eta mugimendu indartsua sortu zen. Gainera, eskura zituzten tresna guztiak erabili zituzten borrokarako: mobilizazioak, nazioarteko mugimenduekin saretzea, sinadura-bilketak, erreferendumak, udalbatzara joatea, Syrizako bulegoetako ura moztea… Lorpen handitzat dute, adibidez, erreferendumean Tesalonikako herritarren % 51k bozkatu zuela, eta % 98,3 kontra zeudela.\nUr-kudeaketaren pribatizazio saiakera hau pribatizazio orokor baten testuinguruan ulertu behar dugu: hamaika enpresa publiko pribatizatuz joan dira pixkanaka, memorandumez memorandum, eta, gainera, multinazionalen esku geratu dira. Pinocheten garaiaren atzetik, Grezian izan da kanpoko kapitalaren esku-hartzerik handiena enpresa publikoetan. Pribatizazio horren ondorioz, uraren kasuan esaterako, kontsumo prezioa igo egiten da, eta kalitatea jaitsi.\nSindikatu honek eskubidetzat dauka ura, eta, beraz, beharrezko ur kopurua dohain izatearen alde borrokatzen da. Multinazionalen esku geratuz gero, baina, etekin ekonomikoa lortzea da lehentasuna.\nHorrelako borroka indartsua izanagatik, gaur egun nahiko itzalita dago. Beste kroniketan ere azaldu dugun moduan, etsipena nagusi da. Jendeak uste du ezin direla gauzak aldatu, ikusitakoak ikusi ondoren, baina sindikatukoek borrokan jarraitu nahi dute, ez baitute beste aukerarik ikusten.\nArratsaldean, Kaltzidika (grezieraz, Chalcidic?) eskualdera joan ginen, ekialdera. Eskualde horretan, ohiko jarduera izan da meatzaritza antzinatik. Dena dela, PASOKek (alderdi sozialdemokrata) egindako lege bati esker, Kanadako enpresa bati, El Dorado Miningi, saldu zizkioten meatzeak, 11,5 milioi euroren truke. Zer zetorkien ikusi zutenean, komunitateak borrokan hasi ziren, batez ere zuhaitzak botatzen hasi zirenean.\nMea ateratzea baino okerragoa da horren inguruan eraiki nahi duten industria: flash-melting delako teknika erabiltzen dute, eta izugarri kutsakorra da. Beraz, arazo nagusiak deforestazioa eta itsasoak, ibaiak, errekak eta ur azpiko urak kutsatzea dira, baina badago beste bat ere: enpresek ez dute inolako eskubiderik ordaintzen ustiaketagatik.\n2011 eta 2013. urteen artean egon zen ustiapen basati horren kontrako borroka indartsuen: gerra txiki moduko bat izan zen. Mobilizazioak, sabotajeak, istiluak… Horren ondorioz, 400 pertsona baino gehiago auzipetu dituzte, eta 100 pertsona daude epaiketaren zain.\nEgun, ordea, borrokari bizirik eustea eta informazioa zabaltzea dute erronkarik handiena. 2013tik aurrera, ez dute itxaropenik, epaiketek ito egin dituzte, eta etorkizuna beltz ikusten dute.\nDena dela, uste dute dena okertuz joan ahala eta kalte guztiak azaleratu ahala jendeak zerbait egiteko beharra sentituko duela. Bitartean, herriak husten ari dira.\nViome: lantegiak langileentzat\nViome Tesalonika kanpoaldean dagoen fabrika okupatu bat da. 2011n, lantegi horren jabe zen enpresak porrot egin eta enpresa abandonatu zuten. Langileek alde ez egitea erabaki zuten, eta tokia eta materiala zaintzen hasi ziren. Inguruko jendeari elkartasun-deia egin, eta Viomeren elkartasun-sarea sortu zen. Langileen sindikatuko % 77k jarraitzea erabaki zuten, eta, hala, 2013an, kooperatiba bat sortu zuten.\nLehenago, eraikuntza-materiala ekoizten zuten, baina ekoizpena aldatzea erabaki zuten: garbigarriak ekoiztuko zituzten. Hainbat arrazoi zirela-eta erabaki zuten hori. Alde batetik, eraikuntzaren sektorea krisian zegoen, eraikuntza-materialak egiteko lehengaiak oso garestiak ziren eta ekoizpen ekologikoa egin nahi zuten. Bestetik, salmenta zuzena egin nahi zuten, jendearekin errazago konektatzeko.\nKooperatiban 22 kide daude, eta 12-13 langile aritzen dira egunero. Martxan badago ere, zenbait arazo dituzte. Lehenik, lege-arazoak: estatuak pabiloi guztiak saldu nahi ditu, baina, oraingoz, ez du inbertsorerik aurkitzen. Bigarrenik, produktuen banaketa. Zabaltzen saiatzen badira ere, zaila egiten omen zaie saltzea, eta ekoizpenaren erdia baino gehiago Frantzian eta Alemanian saldu beharra dute. Azkenik, produktuak merke edukitzea, denentzat eskuragarri izan daitezen.\nGrezian fabrika okupatu bakarra bada ere, mundu osoko fabrika okupatuekin batera lan egiten dute, eta tarteka topaketak antolatzen dituzte. Grezian ere, beste kooperatiba batzuekin batera aritzen dira lanean, eta mota guztietako jardunaldi eta azoketara joateko apustua egiten dute, kooperatiben mugimendua erradikalizatzen saiatzeko. Hain zuzen ere, kooperatibek tradizio handia dute Grezian, baina, batzuetan, susmoa ere pizten dute, zenbaitetan hartu duten bideagatik.\nFuntzionamenduari dagokionez, egunero asanblada bat egiten dute lanak banatzeko, eta zereginak txandakatzen saiatzen dira, nahiz eta ez duten beti lortzen. Langileen klinika bat ere badute, aurreko lan-gatazkaren ondorioz langile batzuek ez dutenez gizarte-segurantzarik, guztien osasuna zaintzeko asmoz.\nNola lortu du fabrika okupatu honek zazpi urtez funtzionatzea? Langileen erabakitasunagatik, izan duten babesagatik —bai solidarioena eta bai familiena— eta ahal izan duten saltsa guztietan sartu direlako, beste borroketan inplikatu direlako; izan ere, bakarrik ezer gutxi lor dezaketela uste dute.\nNola sartu orri gutxi batzuetan 10 egunetan ezagututako guztia? Saiatu gara egun hauetan ikusitakoaren, ikasitakoaren berri ematen, labur bada ere. Gauza asko utzi ditugu tartean, eta joango gara hemendik aurrera beste formatu batzuetan azaltzen, eztabaidatzen.\nGreziako hauteskundeak ere tartean izan dira, eta harrituko zen baten bat hain aipamen gutxi ikusita. Guk jaso dugunagatik behintzat, inoizko hauteskunderik hutsalenak izan dira hauek: emaitza nagusiak jakinak ziren aurretik, eta ondoren gertatuko dena ere aurreikus daiteke. Beraz, tokia herri mugimenduei eman diegu, bai baitirudi etsipenaren borroka inork irabaziko badu, haiek izango direla.\nGreziako brigadaren kronikak Greziako brigadaren kronikak Greziako brigadaren kronikak Greziako brigadaren kronikak Greziako brigadaren kronikak Greziako brigadaren kronikak Greziako brigadaren kronikak Greziako brigadaren kronikak\nbrigadak, grezia, kronika


“Eta gu, noren kargu?” | LAB SINDIKATUA\nEkintza Politikoa “Eta gu, noren kargu?”\n“Eta gu, noren kargu?”\nEusko Jaurlaritzan eta Nafarroako Parlamentuan eskaera bana erregistratu dugu, Covid-19aren ondorioz beharrezkoak diren zaintza baimenei bide eman diezaieten eskatzeko, adin txikikoak eta menpekotasuna duten pertsonak zaindu ahal izateko konfinamenduan. Eskaera egitea ez ezik, elkarretaratzea ere egin dugu aipatutako erakundeen egoitzen aurrean, “Gu noren kargu” lelopean.\nEusko Jaurlaritzan erregistratutako eskaeraDeskargatu\nLABeko Ekintza Sozialeko eta Negoziazio Kolektiboko idazkari Xabier Ugartemendiak adierazpenak egin ditu Bilbon; Igor Arroyo idazkari nagusi ondokoak, Iruñean.\nIa bi urte egingo ditugu COVID-19ak eragin digun pandemiarekin. Jakin badakigu askotariko egoera konplexuak eragin dituela, osasungintzari, egoera sozioekonomikoari, enpleguari zein zaintza esparruei atxikiak esaterako. Bilbon eta Iruñean egindako elkarretaratzeekin eta erregistroekin, zaintzaren arloan ematen ari diren egoeren aurrean erakundeek neurriak har ditzatela eskatu dugu. Hau da, zaintza erdigunean jarri eta berau bermatua izan dadin neurriak har ditzatela, ezinbestean eta urgentziaz. Izan ere, LAB sindikatuaren iritziz, agintariei dagokie erabaki eta neurriok hartzea, ez baita beste alde batera begiratzeko unea.\nUrte eta erdi geroago, egoera berean\nLABek 2020ko udan, hortaz, pandemiaren lehen fasean, proposatu zuen jada zaintza arazoak zituztenentzat baimen bereziak sortzea. Eskaera hori Hego Euskal Herriko patronalei zein Gobernuei zuzendu genien modu espresuan, idatziz. Urte eta erdi geroago, ordea, orduan ginen puntu berean gaude tamalez. Kezka handiz heltzen diogu gai honi eta baita sindikatu bezala dagokigun arduratik ere. Orain urte eta erdi horrela egin genuen, eta oraingoan ere horrela dihardugu.\nEskola-jarduera berreskuratu da, baina ezin esan dezakegu “egoera normala” bizi dugunik. Jakin badakigu COVID-19 birusak gure herri eta etxeetako gazte eta haurrak gogor jo dituela azken hilabeteetan. Horrek, ondorio garbia izan du: haur eta gazte asko eta asko gutxienez 10 egunez etxeratuak izan dira (ehunka izan dira azken hilabete gutxian itxi diren gelak eta milaka etxean egoteko beharrean gertatu diren gazte eta haurrak). “Baina, nor egin da, gehienetan, bakarrik utzi ezin diren haur horien kargu?”, galdetu dugu Jaurlaritza eta Nafarroako Parlamentuaren aurrean.\nGaldera horrek erantzunik ez duela izan nabarmendu dugu. Hain zuzen ere, haur eta gazteen etxeratzea erabakitzen duten administrazioak berak ez du erantzunik eman pertsona horien zaintza bermatzeko.\nAuzi edo arazo erabat indibidual bilakatu da, hau da, zure haurren bat konfinatu badute, zuk jakingo duzu zer egiten duzun, zein aukera dituzun. Eta aukera horiek Euskal Herriko herritar gehienontzat oso mugatuak dira: inguruko zaintza-sareetako kideren batekin utzi, maiz aiton-amonak, horiek kutsatzeko arriskuarekin; edota gurasoek hartu zaintza bere gain. Bigarren kasu horretan, ordea, ez dago berme-juridikorik; izan ere, egun aplikagarri dugun markoak ez du aurreikusten zaintzarako baimenik.\nSektore publiko zein pribaturako\nEzohiko egoerek ezohiko neurriak eskatzen dituzte. Hortaz, ezinbestean eta urgentziaz neurri horiek ahalbidetuko dituzten markoak sortu behar dira. Hain zuzen, horretan Gasteizko eta Iruñeko gobernuek badute marko horiek bultzatzeko eginbeharra, ondoren, COVID-19ak eragindako zaintza baimenei bide emango diena.\nFinean, zaintza beharrak dituzten pertsonen konfinamendua tarteko, kutsatuak izan direlako zein kontaktu izan diren kasuetarako, horien ardura hartuko duten pertsonentzat zaintzarako baimenak eratzea exijitzen dugu, sektore publiko zein pribaturako. Horretarako beharrezkoak diren erabaki eta neurriak hartzea eskatu dugu, hori ahalbidetuko duen mahaia eratzea gobernuari dagokion lidergoarekin.\nHorrekin batera, LABen ustez, baimen horiek erantzunkidetasun neurriekin batera arautuak izan behar dira; zeren eta jakin badakigu hori horrela izango ez bada emakumeak hartuko dutela zaintza ardura beregain. Batu behar dugu ere, telelana edo lan ez presentziala ezin direla kontziliazio neurri gisa ulertu, horretarako joera garbia izan den arren azken urteotan; izan ere, horrek enpleguko lanak eta zaintza lanak aldi berean gauzatzea dakar eta ez dira bateragarriak, biak lanak baitira eta dagokien aitortza, denbora zein dedikazioa eskatzen dute.\nOndorioz, Bilbon eta Iruñean erregistratutako idazkien, berriro ere eskatu diegu agintariei egun bizi dugun egoera aintzat hartu, herritarron arazoak erdigunean jarri eta dagokien arduraz joka dezaten. Kasu honetan, zaintza baimenak sortzeko beharrezkoak diren baliabideak errazteko eskatu dugu zehazki.


Zenbat kobratzen dute egiazki espainiar itzultzaile espezializatuek? | proTECT project\nZenbat kobratzen dute egiazki espainiar itzultzaile espezializatuek?\nAmaia Gómez. Itzulpena Nagore PÉREZ.\nDuela gutxi, aurtengo apirilaren 15ean, itzulpen teknikoaren egoera orokorrari buruzko sarrera bat argitaratu genuen (http://wp.me/p1CP3Z-8e), eta halaber, duela denbora gehiago, 2012ko ekainaren 21ean, beste bat idatzi nuen tarifen inguruan (http://wp.me/p1CP3Z-1U). Gaia, dena den, beti da gaur-gaurkoa: maiatzean itzulpengintzako ekintzailetzari buruzko ekitaldi arrakastatsu baten lehen deialdia egin zen estatuko hiriburuan, eta gogoratzekoa da bertako parte-hartzeetako bat (http://t.co/AkjnewZ9Ty); baita ere, gogoratzeko modukoa da itzultzaileen elkarte baten batzarrak banaketa zerrendako kideei duela gutxi gogorarazitakoa Lehia Defendatzeko uztailaren 3ko 15/2007 Legearen inguruan (http://www.boe.es/diario_boe/txt.php?id=BOE-A-2007-12946). Zehatz-mehatz, horren arabera ezin da tarifei buruz hitz egin, ezta banaketa zerrenda batean ere, Lehiaren Defentsarako Auzitegiak jo dezakeelako aipatu legea hausten ari dela, eta harpidedun guztiak zeha litzake… Utzidazue niri neuri gertatutako zerbait kontatzen, eta jakina, inolako parametrorik ezartzeko asmoa zokoratuta, hainbat datu objektiboren berri eman nahi dizuet astebete baino gutxiagoan kasualitatez gertatutako zenbait konturi buruz. Uste dut ondo xamar islatzen dutela fronte askotatik aurre egin behar diogun egoera erreala, nire baikortasun iraunkorra gorabehera (arestian aipatutako bi sarreren arteko lehenean ikusten den bezalaxe).\nMaiatzaren 23an, ostegunean, aspaldiko ezagun bat harremanetan jarri zen nirekin, nahiko premiazkoa zen itzulpen tekniko bat eskatzeko. Goi mailako hezkuntzako erakunde publiko baten kide gisa egin zuen. Aurrekontu bat bidali nion (nire irudiko, apala baina duina), eta bertan zehaztu nuen 30 eguneko kobratze epea ezarri nuela, erakunde horrek 90 egunen buruan ordaintzeko politika duelako, nahiz eta berankortasunari buruz indarrean den legeak finkatzen baitu epeek motzagoak izan behar dutela (http://www.axesor.es/BLOG/post/2013/02/05/Ley-de-Morosidad-nuevos-plazos-de-pago-para-2013.aspx). Horrela egin nuen ondo dakigulako zein den diru kutxa publikoen egungo egoera, eta hilabete asko daramatzat kobratzeko epeekin arazoak izaten, aipatutako kasua bezalakoekin. Alarma!!! Erantzun zidan uneko egoera dela-eta 100 egunen buruan ordaintzeko “politika” aplikatzen ari zirela, tamalez. Berari adierazi nion bezalaxe, enkarguari uko egin behar izan nion, niri neuri gertatu izan zaidalako, zoritxarrez, euren politikak ere ez betetzea, eta aipatu ordezkariak mugatzat emandako epearen bikoitza ere behar izan dudalako faktura batzuk kobratzeko. Bera egoera leuntzen saiatu zen, eta eskaini zidan hitz bakoitzeko prezioa igotzea, gorabehera hori arintzeko. Baina jakin badakit lankide asko -kasu honetan itzultzaile teknikoak- oso larri ibili direla administrazioak beti ordaintzen duela pentsatzeagatik, berandu egiten badu ere. Hala ere, garaiotan Murphyrengan ere ezin gara fidatu, eta ni neu gero eta kontserbadoreagoa naiz: zenbat eta arrisku gutxiago, orduan eta arazo gutxiago.\nJarraian kontatuko dizuedan anekdota hurrengo egunean gertatu zen. Maiatzaren 24an, ostiralarekin, Espainiako itzulpen agentzia bat nirekin harremanetan jarri zen, nire inguruko beste itzultzaile tekniko batek gomendatuta; hala, euren xedea zen aipatu itzultzaileak eta biok premiazko itzulpen tekniko bat egitea, eta asteburu osoa lan egitea zekarren. Nire tarifa bidali nien (goi mailako hezkuntzako erakunde publikoari proposatutakoa baino txikiagoa, itzulpen agentzia bat zelako), eta CVa, NANaren kopia eta konfidentzialtasun akordioa sinatuta ere bidali nizkien, pentsa zer-nolako interesa erakutsi zuten nire zerbitzuen inguruan… Erantzunean, ordea, esan zidaten azkenean ez zigutela lan hori emango, ordain zezaketen tarifarik altuena 0,05 €/hitz zelako soilik. Jaun-andreok, ez dezagun ahaztu PREMIAZKO itzulpen ESPEZIALIZATU bat zela, LANEGUNETIK KANPO egiteko!\nEta bukatzeko, hurrengo astelehenean, maiatzaren 27an, gertatutakoa kontatuko dizuet. Ez pentsa irtenbidea atzerria dela beti (ziurrenik atzerritar batzuek uste dute Espainian gosez hiltzen garela eta iltze goriari ere helduko diogula). Egun horretan, beste itzulpen agentzia bat (dena den, iruditu zitzaidan lankideen zerbitzuak azpikontratatzen dituen autonomo bat zela, askok egiten dugun moduan), oraingoan anglosaxoia, harremanetan jarri zen, premiazko zuzenketa tekniko bat egin nezan. Berriz ere, nire tarifak bidali nizkien. Eta berriz ere, solaskideak erantzun zidan ezin zutela nirekin enkargua adostu, asko jota 0,02 €/hitz eskaini zezaketelako.\nHortaz, ikusten duzuen bezala, badago lana itzultzaileentzat, ez dut inolako zalantzarik, baina denok hegazti harrapari bihurtzen ari ote garen ere zalantza gutxi daukat.\nGure etxean larri gabiltza ekonomikoki. Beste familia ugarik bezala, urte asko daramatzagu (2008tik aurrera) gero eta okerragoa den lan eta ekonomia egoera pairatzen, egoera orokorra ez delako batere itxaropentsua, behar lukeenaren aurkakoa, hain zuzen. Hala ere, benetan gosez hiltzen garen arte, honezkero atzerritar batzuek espainiarren inguruan uste duten moduan, neuk jarraituko dut profesional eta pertsona gisa daukadan duintasunari eusten, eta bidezko ordainsariak lortzeko borrokatzen jarraituko dut. Izan ere, ahalegin horixe bera egiten dut zerbitzu ezin hobeak emateko, eta hala ez bada -guztiok huts egiten dugulako batzuetan-, hori da nire xedea beti, eta akatsak egiten ditudan bakoitzean, egoeraz baliatzen naiz ikasten saiatzeko. Balioengatik borrokatzera animatzen zaituztet, modu bakarra delako irensten ari gaituen eta gaixorik dagoen gure gizarte hau aurrera ateratzeko.


Girotroia maiztasun eta potentzia altuko mikrouhin sorgailua da. Maiztasun altuko mikrouhinen lehendabiziko sorgailuzat jotzen da, balbula termoionikoen familiakoa. 20 eta 250 GHz arteko maiztasuneko erradiazioa sortzen du, eta ohiko potentzia 10 kW eta 1-2 MW artekoa du. Erradiazio pultsatua edo jarraitua sor dezake.\nGirotroia maiztasun eta potentzia altuko mikrouhin sorgailua da. Maiztasun altuko mikrouhinen lehendabiziko sorgailuzat jotzen da, balbula termoionikoen familiakoa. 20 eta 250 GHz arteko maiztasuneko erradiazioa sortzen du, eta ohiko potentzia 10 kW eta 1-2 MW artekoa du. Erradiazio pultsatua edo jarraitua sor dezake. (eu)


Eguberrietako kanpainaren barruan, jardueraz betetako asteburua aurrez aurre - Irungo Udala\nEguberrietako kanpainaren barruan, jardueraz betetako asteburua aurrez aurre\nIrunen aurtengo eguberrietarako antolatutako programak “Irun, zure eguberrietako hiriburu” du lelotzat, eta jardueraz betetako asteburua dakarkigu. Izotzezko pista eta eguberrietako bola martxan daude dagoeneko –hilaren 21etik aurrera, handiagoa izango da pista, 1.000 m2 ere–. Bada, asteburu honetan, Pio XII.eneko txirrista erraldoia inauguratuko da, eta Zabaltza plazako azoka zabalduko –ostiral honetan egingo da prentsa aurreko aurkezpena–, eta, gainera, berritasun bat izango da: igande honetan, salbuespen gisa, Irun osoko 50 bat saltoki zabalik egongo dira, eguberrietako kanpainaren barruan kalea dinamizatzeko ekimenen osagarri.\nHona hemen asteburu honetako egitarau zehatza:\nBola erraldoia eguberrietako motiboz beteta dago, eta argazkiak atera daitezke barruan. Bada, hiriko merkataritza guneetan barrena dabil; zehazki, hilaren 17an, Palmera-Monteron eta hilaren 18an Primitivo Azpiazu plazan egongo da, 11:00etatik 13:30era eta 16:30etik 20:00etara bitartean.\nIzotzezko pista, ostiralean, hilak 17, 17:00etatik 21:00etara bitartean egongo da zabalik; larunbatean, hilak 18, 11:00etatik 14:00etara eta 17:00etatik 21:00etara bitartean; eta, igandean, hilak 19, 11:00etatik 14:00etara eta 17:00etatik 20:00etara bitartean. Astelehenean, hilak 20, berriz, itxi egingo da, pistaren azalera handitzeko beharrezkoak diren aldaketak egiteko: gaur egun, 600 m2 inguru da, eta, ordutik aurrera, 1.000 m2 ere izango da. Hona hemen prezioak:\n13 urtetik beherakoentzako sarrera: 2 €\n13 urtetik beherakoentzako bost sarrerako bonua: 8 €\nHelduentzako eta 13 urtetik gorakoentzako sarrera: 3 €\nHelduentzako eta 13 urtetik gorakoentzako bost sarrerako bonua: 12 €\nGainera, erdialdea eta Ficoba lotuko dituen doako autobus zerbitzua emango da, 30 minutuan behin, puntuan eta erdietan. Erakustazokatik bertatik abiatuko da autobusa, eta Urdanibia plazako, Fermín Calbetóngo, Zabaltza plazako, Colón ibilbideko (topoaren geltokiko) eta Hondarribia kaleko geralekuetatik pasatuko da.\nEguberrietako azoka erreferentziazko beste gune bat izango da, berriz ere, bertako merkataritzaren eta ostalaritzaren eskutik. Zabaltza plazan egingo da berriro, postu gehiago jarrita: guztira, hogei. Abenduaren 17an zabalduko da, ostiralarekin, 11:00etan, eta abenduaren 31ra arte egongo da zabalik, abenduaren 25ean izan ezik. Hona hemen ordutegia: goizez, 11:00etatik 13:30era, eta, arratsaldez, 16:30etik 20:00etara.\nSarjia parkeko eguberrietako herrixka ostiralean instalatuko da, karpa batean, urtarrilaren 8ra arte. Ludoteka zerbitzua ere emango da bertan, eta txikienentzako askotariko jarduerak antolatuko dira. Adibidez, hilaren 17an bertan, 17:00etatik 20:30era bitartean, errealitate birtualeko saio bat izango da; 19an, arratsaldean, mahai jokoak, Alde Zaharra – San Juan auzo elkartearen eskutik; eta, 20an, arratsaldean, serigrafia saio bat.\nTxirrista erraldoia abenduaren 17an inauguratuko da, ostiralarekin. Hiriko eguberrietako lagun zahar hori berriz dator, eta beste berritasun batekin, Pio XII.a plazan jarriko baita. Urtarrilaren 16ra arte egongo da zabalik, ordu hauetan:\nAbenduaren 17an, 17:00etatik 20:00etara bitartean\nAbenduaren 18an eta 19an, 12:00etatik 14:00etara eta 17:00etatik 20:00etara bitartean\nAbenduaren 20tik 23ra bitartean, 17:00etatik 20:00etara bitartean\nAbenduaren 24an, 12:00etatik 14:00etara eta 17:00etatik 20:00etara bitartean\nAbenduaren 26tik 31ra bitartean, 12:00etatik 14:00etara eta 17:00etatik 20:00etara bitartean\nUrtarrilaren 2tik 9ra bitartean, 12:00etatik 14:00etara eta 17:00etatik 20:00etara bitartean\nUrtarrilaren 19tik 14ra bitartean, 17:00etatik 20:00etara bitartean\nUrtarrilaren 15tik 16ra bitartean, 12:00etatik 14:00etara eta 17:00etatik 20:00etara bitartean\nKaleko animazioa kanpainaren beste erakargarrietako bat da, eta dozena bat jarduera antolatu dira, hiri osoan zehar egiteko, hala nola kalejirak, kontzertuak, DJ saioak eta txarangak, zeinak hiri osoan barrena ibiliko diren, eguberriak auzo guztietara eramateko asmoz. Hona hemen asteburuko egutegia:\nAbenduaren 17an, San Vicente de Pauleko majoretteen emanaldia, San Migeletik Luis Marianora, 18:30etik 20:30era bitartean, eta, 19:00etatik 20:00etara bitartean, Santiagoko Deabruen kalejira, Iparralde hiribidetik Luis Marianora\nAbenduaren 18an, Irungo Atsegiña txaranga, Behobian, 12:00etatik 14:00etara bitartean, eta Burrunba elektrotxarangaren emanaldia, 19:00etatik 21:00etara bitartean, Luis Marianotik San Juanera, Zabaltzan barrena\nAbenduaren 19an, Igandero programaren barruko jardunaldi berezia, Ondare elkarteko erraldoiekin, 12:00etatik 13:00etara bitartean, Colón ibilbidean barrena, eta dantza akademien emanaldia, 11:30etik 14:00etara bitartean, Dantzaren Eguna dela-eta, Irungo hainbat tokitan: Urdanibia plazan; Eskoleta karrikan, Oiasso Museoaren egoitzaren parean; Arizmendi Almirantea kalean, Mendibil merkataritza guneko atean; Txanaleta plazan; eta, zirkulazioaren etenaldia baliatuz, Colón ibilbidean, Zabaltza plazaren parean\nAzkenik, nabarmentzekoa da larunbatean eta igandean 10:00etatik 13:00etara eta 16:30etik 20:00etara bitartean ludoteka instalatuko dela Txanaleta plazan Bidashopen eta hiriko saltokien eskutik doako jarduerak eskaintzeko. Eguberrietako eskulanak egiteko proposamenak eta aurpegia margotzeko tailerrak izango dira, baita dantza masterclass bat, 11:00etan (commercial dance) eta 17:00etan (break dance); hori guztia, 3 urtetik 14 urtera bitartean dituzten haurrentzat.\nAipatu beharra dago osasun agintariek kasuan-kasuan ezartzen dituzten neurriak hartuko direla jarduera guztietan.


'Galarrako koba' bisita gidatua\nMeatzerreko elkartearen aparkalekuan, Arrasate | Irteera\n09:00etan, euskaraz eta 11:00etan, gazteleraz. Izenak emateko: BAZen bulegoan, 943-25 20 00 telefonoan edo Arrasate.eus/ezagutu webgunean.\n'Galarrako koba' bisita gidatua Meatzerreko elkartearen aparkalekuan\nBizikleta martxa, Izan Bidea ekimenaren baitan\nOñati-Elgoibar (29 kilometro) ibilaldia egingo dute. 10:00etan Foruen plazatik irtengo dira. 11:00etan, hamaiketako, Bergarako San Martin plazan. 12:30-13:00 aldera helduko dira Elgoibarko Kalegoen plazara.\nBizikleta martxa, Izan Bidea ekimenaren baitan Foruen plaza\n'Bizi pottoka, Geoaizkorrin' ekintza\nPottokaleku, Oñati | Bisita gidatua\nIzena emateko: infoturismo@debagoiena.eus eta 943-79 64 63.\n'Bizi pottoka, Geoaizkorrin' ekintza Pottokaleku\n'Earwing y la bruja' filma umeentzat\nNeska-mutikoek Earwing y la bruja marrazki bizidunen filma (Japonia, 2020, 82 min.) izango dute Seminarixoan.\n'Earwing y la bruja' filma umeentzat Seminarixoa\n'Lazunak azkazaletan' liburuaren aurkezpena\nUdaletxe zaharra, Aretxabaleta | Aurkezpena\nLazunak azkazaletan poesia liburua aurkeztuko dute Oihana Arana egileak eta Leire Vargas bertsolariak. Segurtasun neurriak errespetatu ahal izateko kopurua mugatua izango da, hortaz, aurretik eman behar da izena. Horretarako bideak: 685 75 67 29, euskara@loramendielkartea.eus eta webgunea.\n'Lazunak azkazaletan' liburuaren aurkezpena Udaletxe zaharra\nLazunak azkazaletan poesia liburua aurkeztuko dute Oihana Arana egileak eta Leire Vargas bertsolariak.\nSegurtasun neurriak errespetatu ahal izateko kopurua mugatua izango da, hortaz, aurretik eman behar da izena. Horretarako bideak: 685 75 67 29, euskara@loramendielkartea.eus eta webgunea.\nTailerra: Hip-hop dantza\nJoseba Iñurrategi pilotalekua, Eskoriatza | Ikastaroak\nHip-Hop dantzari batek gidatuta. Hip-hop dantza estilora hurbilketa eta lehen dantza erritmoak.Adina: 10 – 12 urte bitartekoentzakoPrezioa: 5 €. Plaza mugatuak izango dira (15 lagun) Izen-ematea: kultura etxean.\nTailerra: Hip-hop dantza Joseba Iñurrategi pilotalekua\nHip-Hop dantzari batek gidatuta. Hip-hop dantza estilora hurbilketa eta lehen dantza erritmoak.\nAdina: 10 – 12 urte bitartekoentzako\nPrezioa: 5 €. Plaza mugatuak izango dira (15 lagun)\nIzen-ematea: kultura etxean.\n'Hijos del Sol' filma helduentzat\nHelduek Hijos del Sol filma (Iran, 2020, 99 min.) izango dute domekan eta astelehenean.\n'Hijos del Sol' filma helduentzat Seminarixoa\nSan Migel parrokia, Oñati | Musika\nGanbara faktoriako taldeek bazkideendako egingo dute kontzertua da Sacrum. Sarrerak zortzi euro balio du (gehi gastuak) eta aurrez erosi behar da hemen sartuta.\n'Sacrum' kontzertua San Migel parrokia\nKontzertua: Ibil Bedi\nZaldibar antzokian, Eskoriatza | Musika\nBi urteko ibilbide labur bezain oparoa duen talde nafarra da Ibil Bedi. Maitasunaz mintzo dira, zalantzez, ezustekoez, galeraz eta bizitakoez gehienbat. Euren kantuak, orokorrean, poparen bueltan ibiltzen dira, nahiz eta bestelako ukitu batzuk soma daitezkeen zenbaitetan. Edukiera mugatua da, beraz, aurrez izena ematea komeni da. Horretarako, 943 71 46 88 telefono zenbakira deitu beharko da.\nKontzertua: Ibil Bedi Zaldibar antzokian\nBi urteko ibilbide labur bezain oparoa duen talde nafarra da Ibil Bedi. Maitasunaz mintzo dira, zalantzez, ezustekoez, galeraz eta bizitakoez gehienbat. Euren kantuak, orokorrean, poparen bueltan ibiltzen dira, nahiz eta bestelako ukitu batzuk soma daitezkeen zenbaitetan.\nEdukiera mugatua da, beraz, aurrez izena ematea komeni da. Horretarako, 943 71 46 88 telefono zenbakira deitu beharko da.\n'Mia y Moi' filma\nZinema aretoa, Oñati | Umeak\n'Mia y Moi' (2021) filma. Zuzendaria: Borja de la Vega. Sarrera da bost euro (gehi gastuak).\n'Mia y Moi' filma Zinema aretoa


Joxe Luix Azpiazuk irabazi du Bertanen galdera-erantzunen jokoa - Bertan Merkatari Elkartea - Uztarria (Azpeitia)\n2020ko api. 18a, 15:28\nSekulako arrakasta izan zuen Bertan merkatari elkarteak atzo iluntzerako antolatu zuen galdera-erantzunen jokoak. Bostehun parte hartzaileko muga zuen eta aise iritsi ziren muga horretara. Punturik gehien eskuratu zituen parte hartzailea Joxe Luix Azpiazu izan zen, galdera guztiak zuzen erantzunda.\nAntolatzaileak "gustura" daude herritarrek emandako erantzunarekin. Adierazi dute parte hartzaile kopuruak "aurreikuspenak gainditu" egin zituela eta ondorioz, "zoritxarrez", zenbait herritar partida jokatu ezinik gelditu zirela. Elkarteak esan du “asko sentitzen” duela jokoan parte hartu ezin izan zuten horiengatik.\nLehiatzea lortu zuten bostehun erabiltzaile horien artean, Joxe Luix Azpiazu izan zen puntu gehiena eskuratu zituena. Galdera guztiak "zuzen eta azkar" erantzunda, 35.880 puntu eskuratu zituen hark. Atzetik izan zituen, podiuma osatuz, Larra II eta Ana Lertxundi erabiltzaileak. Konfinamendua amaitzean, irabazleari 100 euroko erosketa txartela emango dio Bertanek.\nAtzo iluntzeko lehiaketak izan zuen arrakasta ikusita, merkatari elkartea bigarren edizio bat egiteko aukera aztertzen ari da, beti ere, lehenengo honetan izandako parte hartzaile mugari konponbidea jartzea lortzen badu.\nBertanek eskerrak eman nahi dizkie lehiatu ziren guztiei, erakutsi baitzuten gertutik bizi dutela herriko merkataritza. Lehiaketako erantzunetako batek zioen moduan, “herritarrak dira merkataritza bizirik mantendu dezaketenak”. Azpeitiko saltoki txikiak bertan zeuden, bertan daude eta, herritarren laguntzarekin, bertan egongo dira.


Hemen zagoz : Sarrerea > Espiritualitatea - Testiguak > Jaungoikoaren berbea > Ebanjelioaren eskutik > 2019 / 11 / 15\n2019ko Zemendiaren 15a, Barikua\nEBANJELIOA ( Lukas 17, 26-37 )\n- «Noeren egunetan jazo zana jazoko da Gizonaren Semearen egunetan: jan eta edan egiten eben, eta ezkondu egiten ziran gizon-emakumeak, Noe kutxan sartu zan egunera arte; etorri zan uriolea, eta guztiak galdu zituan.\nBardin jazo zan Loten egunetan ere: jan eta edan, erosi ta saldu, landarak sartu ta etxeak egin ebiltzan; baina Lotek Sodomatik urten eban egunean, sua eta azufrea jatsi ziran zerutik, eta guztiak galdu zituan.\nHolantxe izango da Gizonaren Semea agertuko dan egunean. Egun aretan, etxe-gainean dagoana, bere tresnak etxean dituala, ez bedi jatsi, etxean daukazanak hartzen; eta bardin, soloan dabilana ez bedi atzera bihurtu. Gogoan izan Loten emaztea.\nBere bizia salbau-guran dabilanak, galdu egingo dau; eta galtzen dauanak, barriro aurkituko.\nBadinotsuet: gau haretan lagun bi egongo dira ohe berean: bata hartua izango da, eta bestea itzia; emakume bi alkarregaz ibiliko dira errotarrian: bata hartua izango da, eta bestea itzia».\nIkasleak esan eutsoen:\n- «Non, Jauna?».\nEta Harek erantzun:\n- «Gorpua non, arranoak ara batuko dira».\n- Azkenaldiei buruzko gogoeta giroan, Jesusek Noeren aldietara joten dau (Ha 6 – 8) eta Lot eta bere ezkontidearen aldietara (Ha 19, 24); holan argitzen dau Gizonaren Semearen aldia. Noeren aldian lez (26. a.) Loten aldiko uriolak eta sugarrak gizonak ezustean harrapatu ebezan lez, jan-edanean, ezkontzan, lanean buru-belarri arduratuta, baleiteke orain gu ere Jaunaren etorrereak prestau barik holantxe harrapatzea.\n- Lehenengo eta behin, kontutan hartu beharra dago zek kezkatzen gaituan: jan-edanetara, eta bizimodu erosora joteak -heriotzak hondatua- zentzunbakoko aberatsarena egitea da (Lk 12, 19). Ez dira “tresnak” (31. a.), bizitzako joan-etorriak, bizitzara eroango gaituenak; bestelan baino, Jaungoikoa gure bizitzaren oinarritzat dogula, bestelakoak ukatu behar ditugu, begirada atzera bihurtu barik, Loten emazteak lez (31. a.; Lk 9, 62). Lukasenean 9, 32an esandakoak jasoz, hemen dator Jesusen baieztapena: “Bere bizia salbau nahi dauanak galdu egingo dau, baina galtzen dauanak salbau egingo dau” (33. a.). Gogoan hartzekoa da, lehenengo kasuan, salbatzeak (peripoieomai) daukana zaintzeko indarra dau; bigarren kasuan, salbatzeak (zoogoneo) ez dauka ezer gordetzerik, hondamendi bihurtzen jakon bizi barria sortzen deutso.\n- Gizon eta emakume (34. a.) guztiak prest egon behar dabe: “non” (37. a.) bakotxa dagoan lekuan, bakotxak bere bizia daroan lekuan, hantxe bisitatzen dau Jaunak (Apk 19, 17 eta Is 18, 6; 34, 15; Jr 7, 33; 12, 9).\n- Jakina, galduta dabilenarentzat Erreinuaren etorrerea ustebako izango da! Ebanjelioko irakatsia ildo honetatik doala dirudi, eta lehenari begirada honeek (uriola, Sodoma) azkenengo honen adierazpen lez dira. Izan ere, Jaungoiko Salbatzailearen “azken topaketa” edozein une baten izango dogu. Baina erne eta zain dagoanak bakarrik izango dau poza topaketa horretan, benetan salbagarria.\n- Horregaitik, ez da nahiko aberats tentelaren antzera bizitza planteatzea, azken aldiko egunak ezustean harrapatzeko arriskuan, luzarorako ondasunen jabe izan arren; bestelan baino, zain EGOTEA da kontua, Gizonaren Semeak eskeintzen deuskun bizitza zoragarria bete-betean hartzeko arduraz dana jokatuz. Hortik dator salbamena.\n- Hemen jatorku beste behin gehiago bizitzeko konbidapena, ez gero bildur-ikaraz, behin betiko TOPAKETA zoragarriaren aurrean zain eta erne jokatuz baino; orduan bai jakingo dogula zer dan “bizia galtzea”, azken mugan bete-betean eskuratzeko. Itxaropenez betetako mezua, leialtasunez irauteko, eta ez tentelkeriz noraezean (aberats tentela lez), ONARTZEKO zain baino. Etorkizunera begira itxaropenez jokatu, bere baitan korapilatuta dagoan mundu honetan... halako erronka niretzat! Eta zuretzat..., anai-arreba?\n“Jesus Jauna, nire bizitzako egun guztietan Zugaz bizi eta ibilten ikasi nahi dot: arruntetan eta berezietan. Zure presentzia ez dedila inoiz desagertu nire bihotzetik."


Gure buruaren maitatzeak gituela\ngehienik Jainkoaren ganik urruntzen.\n1. JESUSEK. Nere haurra, orotaz jabetzekotz, behar dautazu zure burua osoki eman; zu baitan ez dadila izan zeurerik deus. Jakin zazu zeure buruarentzat duzun amodioa baino etsaiagorik, munduan ez duzula deusik.\nZer negurritan baititutzu maite, negurri ber-berean zatxizkiote gauzer. Heientzat duzun atxikimendua garbia bada, lañoa eta zuzena, ez zira heien meneko izanen. Ez gutizia zilegi ez zaitzuna. Ez atxik arimaren libertatea khentzen ahal dautzunik eta poxelu dukezunik deus. Harritzeko da nola ez ziren bihotzaren erditik nere gerizan jartzen, gutizia ditzazketzun edo eskuko dituzketzun guziekin.\n2. Zendako zaude atsegabe hutsal batzuek jana; zendako, griña alfer batzuek urtua? Nere nahi sainduari lot zakizkio eta deusek ez zitu zaurituko. Zure onaren edo nire atseginaren gatik, lekuz leku edo gauzaz gauza balin bazabiltza, sekula ez zira bakean edo griñarik gabe biziko: gauza guzietan eskas zerbait kausituko duzulakotz eta toki guzietan etsai zonbait.\nBakea ez datxiko beraz ontasun ukaiteari edo ontasun metatzeari, bainan ba heien erdeinatzeari eta bihotzetik uzteari. Ez diozute xoilki diruari eta ontasuner behar egin uko, bainan ohore-laudorio goseari eta gutiziari, ezen hoik oro munduarekin batean suntsitzen dira.\n3.Tokiz aldatzea deus guti da, bihotza khartsu ez bada; kanpoan bilhatu bakeak guti du iraunen, haren egiazko zimendua eskas badu bihotzak. Erran nahi dut: ni baitan ez bazaude tente, alda zitazke, bainan ez zitazke hobeki. Ezen lerra-bide bat agertzen bazaitzu, zutarik urrun zinauzkan gurikeriak edireinen ditutzu han, lohiagorik oraino ez bada.\n4. Bihotzeko garbitasunaren eta zerutikako zuhurtziaren ardiesteko OTHOITZA.\nIzpiritu Sainduaren graziaren bidez azkar nezazu, Jauna. Azkar othoi nere bihotzean egiazko khartsutasuna. Maltzurkeriazko dei guziak ithozkitzu nere bihotzean, gauza bihirik, ez txar ez ederrik, ez dezatan gutizia, —orhoit nadin, aldiz, gauza guziak iragankorrak direla eta ni ere heiekin iragaitekoa nizala: ezen iguzkipean iraunkorrik ez da deus, oro ezdeuskeria baizik ez dira eta bihozmingarri. O zoin den zuhurra, gauza guzier hola behatzen diotena!\nEmadazu, Jauna, zerutikako zuhurtzia, ikas dezatan oroz lehen zure bilhatzen eta kausitzen, zure goxatzen eta maitatzen, eta gaineratekoen zuk egin eta diren bezala hartzen. Egizu lausengatzaleak nitarik zuhurki urrunt ditzatan, niri aiher daudenak jasan ditzatan khexatu gabe; zuhurtzia handia da, ezen, entzun solas guzier gogor egitea eta laudorio zakurrer beharrien hestea. Has¡ bidea hola da bururatzen segurki.


1.- Joxe Abaurreak joan den ostiralean iragarri zuen zinegotzi karguari uko egingo ziola, akordio judizial bat lortu ondoren; auzia Mayak udaletxeko balkoian ikurrina erakustea galarazteko emandako aginduaren ondorioz piztutako liskarrari amaiera ematen dio. Abaurreak bete egin du eta gaur uko egin dio, eta ez da Osoko Bilkurara joan bere erabakiaren koherentzia erakusteko.\n2.- Karguari uko egiteko erabakia Joxe Abaurrearen eta EH Bilduren borondatezko erantzukizun-ekintza izan zen. Erabaki horrekin batera, Navarra Sumak uko egite hori aprobetxatzeko izango zuen tentazioa saihestu nahi zuen, Aurrekontuak onartzeko “putxerazo” bat eginez.\n3.- Gobernu-taldeak Abaurreak uko egin eta Garbiñe Bueno Zabalza ordezkoak hartu baino lehen alkatearen kalitatezko botoarekin bere Aurrekontuak inposatzeko aprobetxatzen saiatzea, benetako iruzur bat da. Hala da, 2019ko hauteskundeen emaitza nahita urratzen duelako.\n4.- Enrique Maya alkateak eta Navarra Suma udal-taldeak aste honetan egindako adierazpen zehatzek, hauteskunde-kontsulta hartatik ateratako ordezkagarritasun demokratikoaren printzipioa errespetatzeari uko eginez, aldez aurretik pentsatutako iruzurrezko estrategia berresten dute.\n5.- Hala eta guztiz ere, EH Bilduk azken aukera eman nahi izan dio alkateari gaurko Osoko Bilkuran egoera horri etekina ez ateratzeko, baina Mayak oposizioko hiru taldeek gai horren inguruan egindako errekerimenduei erantzuteari uko egin izanak eta kalitatezko boto hori aplikatzeak erabaki bat hartzera behartzen gaitu.\nGertakari horien aurrean, EH Bilduren udal taldeak osoko bilkuratik ateratzea erabaki du eta Batzordeetara ez joatea, Joxe Abaurrearen ordezkoak kargua hartu arte. Izan ere, gaur eta aste osoan zehar ikusitakoaren arabera, argi dago hori izango dela 2019ko hauteskundeetan herritarren irizpen demokratikoa errespetatuko dela bermatuko duen bakarra.


Komisioak jaso zituztela aitortu du 'De Miguel' auziko akusatuetako batek - halabedi\nKomisioak jaso zituztela aitortu du ‘De Miguel’ auziko akusatuetako batek\nErredakzioa | Aza 7, 2018\nJosu Arrutik eta Alfredo De Miguelek 161.000 euroko eskupekoa jaso zuten bakoitzak, Zanbranan egindako operazio urbanistiko batengatik.\nDe Miguel auzian lehen aldiz ustelkeria erabat agerian geratu da, akusatuetako batek epailearen aurrean aitortu ondoren komisioak eskatu eta jaso zituztela. Josu Arruti Sidepur enpresaren administratzaileak esan du berak eta Alfredo de Miguelek 161.000 euro jaso zituztela bakoitzak Riera eraikuntza enpresa katalanaren eskutik, Zanbranan industrialde bat sortzeko operazioan.\nProiektuak 65 milioi euroko aurrekontua zuen eta Alfredo de Miguelek esku hartu zuen bitartekari gisa, EAJko Arabako diputatu ohiaren “eragiteko eta oztopoak gainditzeko” gaitasuna kontuan edukita. Biak EAJren EGI gazte erakundean militatzen zuten garaitik ezagutzen ziren, El Diario.es-ek azaldu duenez.\n“Zer iruditzen zaizu zuretzat eta niretzat komisio bat eskatzen baduzu?”, esan zion De Miguelek Arrutiri, azken honek aitortu duenez. Diru horrekin luxuzko autoa, bitxiak eta bidaiak ordaindu zituen, ustez, Arabako EAJko buruzagiak. Nolanahi ere, fiskaltzaren ustez 161.000 euro horiez gain legez kanpoko ordainketa gehiago egin zizkien Rierak De Miguel sareko enpresei, baina Arrutik ukatu egin ditu.\nArrutik azaldu du komisioa jaso izanaren aitortza egin duela fiskalarekin akordioa lortu duelako kartzela zigor urteak murrizteko.\nAraba Buru Batzarra bitartekari\nEpaiketaren asteleheneko saioan Zanbranako alkate Justina Angulok (EAJ) ere hitz egin du, soilik bere abokatuaren galderei erantzunez.\nAzaldu duenez, operazio urbanistikoa aurrera eramateko bitartekari bila EAJren Araba Buru Batzarrera jo zuen. Alderdi jeltzalearen Arabako buruzagitzatik esan zioten industrigunea sortzen laguntzeko pertsona egokia zein zen: Alfredo de Miguel.


AHAZTUAK 1936-1977 / OLVIDAD@S 1936-1977: DUINTASUNA, ARGITARA\nIa 75 urte pasatu dira 1936ko gerra hasi zenetik, eta Francisco Francoren aldeko tropak haren ideologiarekin bat ez zetozen herritarrak hiltzen hasi zirenetik. Euskal Herrian milaka lagun fusilatu zituzten. Ohikoa zen buruan tiro bat ematea eta zuloetan, hobi komunetan, lurperatzea. Ahanzturan geldi zitezen. Euren oroimenak bizirik iraun arren, asko eta asko ezin izan dituzte aurkitu orain arte. Gerraren orbainak lur azpian dirau. Atzo, ordea, hiru egunean lanean aritu ostean, Kasedakoak eta Zangozakoak (Nafarroa) izan daitezkeen lau gizonen gorpuzkinak aurkitu zituen Aranzadi Zientzia Elkarteak. Lau hilotz eta lau historia gordetzen ziren Oibarrerako (Nafarroa) errepidearen albo batean dagoen Fuente del Garrero parkean. 1936ko irailaren 1ean fusilatu zituzten, atxilo hartu eta gero: Blas eta Segundo Dolorea, Jose Oneka eta Gregorio Oroz. Dolorea anaiak eta Oneka Juventudes Socialistaseko kideak ziren, eta Oroz, berriz, UGTkoa.\nOibarren sentimendu kontrajarriak batu ziren atzo Fuente del Garrerora gerturatu zirenen artean. Asko eta asko, tiroz hil ostean lurperatu zituzten lau gizonezkoen senitartekoak ziren. Mari Jose Oneka da horietako bat. Litekeena da, Aranzadik topatutako hilotzetako bat haren aitonarena izatea. Oraindik baieztatzeke dute. «Oso hunkituta nago, 30 urteren ostean duintasunez lurperatu ahal izango dugu aitona», dio malko artean. 36 urte zituen Onekaren aitonak, faxistek tiroz hil zutenean. Hala ere, gertakizun horren berri 1970eko hamarkadatik aurrera izan zuela aitortu du. «Banekien aitak sei urte zituela galdu zuela bere aita, baina ez zidan oso berandu arte esan frankistek fusilatu zutela», dio. Aitortu du, ordea, Kasedan (Nafarroa) beti jakin izan dela fusilatutako herritar batzuk zeudela lurperatuta Oibarren.\nOrain 30 urte egin zuten lehen ahalegina\nEz da lehen aldia Oibarren lau lagunen bila aritzen direna. Onekak aitortu du, duela 30 urte, haren aitak eta beste hainbat lagunek hainbat zulo egin zituztela aitzurraz Fuente del Garreron, lau gizonen hilotzak aurkitu nahian. «Izugarrizko lana egin zuten gure aitak eta besteek, zazpi egunez. Ziur zeuden aitonaren eta beste hiru lagunen gorpuzkinak aurkituko zituztela, baina ez zen posible izan», dio. Pako Etxeberria Aranzadiko auzitegi medikuak duela hiru hamarkada kasedarrek hilotzak aurkitzeko egindako esfortzua goraipatu du. «Benetan azpimarragarria da memoria historikoaren alde hainbat eta hainbat herritarrek egindako lana», dio.\nHala ere, azken urteetan, frankismoan eraildako lagunak aurkitzeko teknikak asko hobetu direla aitortu du Etxeberriak. «Oibarko kasuan laser bat baliatu dugu, hilotzak zehazki non zeuden jakin ahal izateko», adierazi du. Ohikoa ez den arren, lau gizonezkoen hilotzak bi metroko sakoneran zeuden lurperatuta. Etxeberriaren irudiko, litekeena da hilotzak hiltzailea ez zen beste pertsona batek lurperatzea, «hilotzak ez daudelako nolanahi botata». Hiru kasedarrak eta zangozarra tiroz erail zituztela froga daitekeela nabarmendu du Aranzadiko kideak. Bi burezurretan, gutxienez, bala bat dute.\nMemoria eta duintasunaren izenean, atzo Oibarren egindako indusketen moduko gehiago egin behar direla aldarrikatu du Mari Jose Onekak. «Ezin da duela 70 urte gertatu zena ahaztu. Ahanzturan utzi. Hala ere, orain arte bezala, oztopoak gainditzen jarraituko dugu», dio hunkituta errepublikako bandera jartzen duen bitartean. Etapa luze eta gogor bati amaiera eman dio Onekak. Orain, urteetan izan ez duen lasaitasuna nahi du.\n1936ko gerran fusilatutakoak. Oibarko hobiko indusketak amaitu eta gero, beste hobi batzuk ikertzen hasiko da Aranzadi Zientzia Elkartea. Pako Etxeberriaren arabera, litekeena da beste hobi baten aurkikuntzaren albistea izatea laster.\nNormalean herrigunetik urrun egon ohi dira. Sarritan errepide aldamenean egoten dira. Berriztatutako errepideen azpian daude hobi asko.\nAranzadiren arabera, fusilatutako hilotzek ez dute ez erlojurik ezta inolako bitxirik izaten, erail aurretik hiltzaileek kendu egiten zizkietelako.\n(Berria. 2010 / 04 / 10)


Ganix 1983an jaio zen Donostian.\nTxikitatik erakutsi zuen musikarako zaletasuna, bereziki teklatu txiki bat oparitu ziotenenan. 6 urterekin lehen musika ikasketekin hasi zen AMEn (Axular Musika Eskola) non entzumen lanketa, solfeoa, koroa, pianoa eta biolina (azken honekin Txatxarro orkestan jo zuen) landu zituen. Urte hauetan kontzertu ugari izan zituen Donostiako udaletxean eta Nazioarteko Piano Lehiaketan ere parte hartu zuen, 3. aipamen berezia jasoz 12 urte baino ez zituela.\n8 urterekin Easo abesbatz ezagunaren Eskolanian sartu zen nazio zein nazioarteko kontzertu eta biretan parte hartuz baita bakarlari gisara ere. Bi operetan ere abestu zuen, "la Boheme" Puccini-rena eta "Carmen" Bizet-ena.\n12 urterekin kontserbatorioan sartu zen (arestian goi mailako ikasketen kontserbatorioa) hautapen frogetan lehen postuan sailkatuz. Urte hauetan kontzertu ugari izan zituen, baita ordainduak ere, adibidez Andoiango udaletxean emandako kamera kontzertua (cello eta pianoa). Konposaketa lanak ere egin zituen eta hauetako batzuk kontserbatorioz kanpoko musikariek eskatu eta interpretatu zituzten. Ganixek expediente itzelarekin amaitu zuen kontserbatorioa eta urte batzuk beranduago Musikako lanbide titulua piano espezialitatean eskuratu zuen.\nKontserbatorioko azken urteetan inprobisazioaz eta estilo ezberdinen nahasketaz interesatu zen. Modu honetan inprobisazioa, armonia modernoa, moldaketak, jazza... etab-en zenbait klase partikular jaso zituen. Gaur egun Ganix musikari autodidakta da, estilo musikal ezberdinen armonia eta oinarri erritmikoak aztertzen ditu eta honek laguntza eskaintzen dio bere moldaketa eta konposizioentzako ideia berrietan.\nMusika ikasketekin batera Ganixek eskolako ikasketak ere burutu zituen. Batxilergo teknologikoa aukeratu zuen, kalifikzio ezinobeak lortuz. Oraindik kontserbatorioan ziharduela hasi zen unibertsitatean eta egun telekomunikazio ikasketekin darrai Tecnun-en. Ikasketa hauekin batera, Jamix-en entsegu eta emanaldiak, beste hainbat talderekin parte-hartzeak, eta ordenadoreenganako grina ere aurrera daramatza, azken hauekin konposizio lanak ere egiten dituelarik sintetizadore eta sekuentziadoreen bidez. Konposizio horietako batzuk, ordenadoreez sorturiko konposizio lehiaketatan irabazle, hemen entzun daitezke: geb (genetically engineered beast), e-bird, funarky (SGAE-n erregistratuak).\n2006ko udan Donostiako Jazzaldia ospetsuan jo zuen 3200 pertsonen aurrean Ácido C taldearekin.\nGanixek asko bidaitzeko zortea izan du bai familiarekin nola bere kasara ere, eta honek asko lagundu dio hizkuntzetan, jende eta kultura ezberdinen ezagutzan, jatorri musikalen ikerketan... Zapore musikal ezberdinez gozatzeko aukera izan du honako herrialdeetan: Malta, Kuba, Turkia, Txina, Brasil, Islandia, Indonesia, Costa Rica, Egipto, Kanada, Tunis, EEBB, Singapur, Erresuma Batua, Irlanda, Monako, Frantzia, Belgika, Luxenburgo, Holanda, Danimarka, Polonia, Txekiar Errepublika, Eslovakia, Eslovenia, Hungaria, Austria, Alemania, Suitza, Italia, Grezia, Kroazia... non beti saiatzen den musika jaialdietan, klubetan eta bestelako musika ekitaldietan parte hartzen.


Ohiko galderak Identifikazio zenbakia: 900000154\nNon kontsulta dezaket higiezin baten zenbaki finkoa?\nSalerosketa Eskritura Publikoan.\nHigiezin horren OHZren jasoagirian.\nOgasun eta Finantza Sailak jendeari arreta egiteko dituen bulegoetara joanda.\nKatastroaren bulego birtualean horretarako higiezinaren helbidea jakin behar da. Nabigazio grafikoa\nHigiezinaren jabeak bagara eta identifikazio elektronikoa badaukagu (bizkaibai edo sinadura digitaleko ziurtagiria), katastroaren bulego birtualera iritsi gaitezke era murriztuan, zertarako-eta gure ondasunen ziurtagiria eskuratzeko, eta horietan agertuko da zenbaki finkoa.


Iribarrena kaleko lanak direla eta, 3-4 astez kendu egingo dira kale horretan kokatutako edukiontziak - Berriak - UrolaKosta\nIribarrena kaleko lanak direla eta, 3-4 astez kendu egingo dira kale horretan kokatutako edukiontziak\nEkainaren 13tik aurrera, gune horretako erabiltzaileek portuko edukiontziak erabili beharko dituzte\nIribarrena kaleko lanak direla eta, Udal Elkarteko Hondakinak Biltzeko Zerbitzuak kendu egingo du kale horretan kokatutako hondakinen bilketa gunea. Hala, ekainaren 13tik aurrera, gune horretako erabiltzaileek portuko edukiontziak erabili beharko dituzte. Lanek irauten duten bitartean, irekita mantenduko dira portuan kokatutako hondakin organikoen eta errefusaren edukiontziak eta, beraz, ez da beharrezkoa izango txartela eguneratzerik.\nPortuko edukiontziak erabili ordez, Harritarte kaleko hondakin organikoen eta errefusaren edukiontziak erabiltzeko aukera ere eskainiko zaie bizilagunei. Kasu horretan, ordea, bizilagunek txartelak eguneratu beharko dituzte udaletxean edo Urola Kostako Udal Elkartean.


Zarautz - surfeskolak.eus\nPágina actual: Zarautz\nZarautzek Europa osoko surflari harrobirik onenetakoa du. Euskal kostaldeko hondartzarik luzeena da eta ugaritasun ugari ditu.\nZarautzen surf eskola bitxienak hurrengoak dira.\nMoor surf eskola:\nUrte askoz daramate klaseak ematen, eta esperientzia handia daukate. Surfean hasi nahi baduzu, edo zure teknikak perfekzionatzeko asmoa baduzu, edozein adineko taldeak dituzue zuen hornidurara, baita klase pribatuak ere.\nPukas surf eskola Zarautz:\nGoi mailako ekipamena daukan eskola internatzionala da hau, udalekuak zein urtean zeharreko kurtsilloak ematen dituzte.


GAIAREN LABURPENA | FRANKISMOA FINKAPENA ETA KRISIALDIA\nGai osoaren laburpen txiki bat egin dugu lerro hauetan.\nEUSKAL HERRIA FRANKISMO GARAIAN\n1936. urtean, Jose Antonio Agirrek, Eusko Jaurlaritza osatu eta izan den lehen Lehendakari bilakatu zen. Urte honetan, Gerra Zibilaren eztanda eta ondoren ere, Gernikako bonbardaketa etorri ziren.\n1939an, frankisten garaipenarekin eta inposatutako diktadurarekin, urte txarrak igaro zituen Euskal Herriak herri traidoretzat hartu zutelako eta neurri zorrotzak aplikatu zizkieten. Errepresio gogorra jaso eta frankisten menpean erori ziren. Atzerrira joan behar izan ziren batzuk eta kartzelatuak eta heriotzara zigortuak izan ziren beste zenbait ere. Modu honetaz ETA sortu zen (mugimendu armatu bezala) eta beste zenbait langile mugimendu ere agertu ziren.\nGerra ondoren, berreskurapen ekonomikoa hasi zen herrian. Ondoren, 1959tik aurrera egonkortze planei esker, hazkunde iraunkor batean sartu zen 1973a arte, industria eta metalurgiaren bidez batik bat. Geroz eta etorkin gehiago iritsi ziren. Baina denboraren poderioz, atzerriko menpekotasuna eta desoreka etorri ziren eta horrek guztiak krisia azeleratu zuen. Tentsioa altua zen. ETA ekintza odoltsuekin hasi zen esaterako Carrero Blancorena eta pixkanaka frankismoaren amaiera iritsi zen.\nOROKORREAN, FRANKISMOAREN AZKEN ALDIAK\n1960tik 1972ra, aldaketa ikaragarriak eman ziren ekonomian. Garapen planak jarri ziren martxan. Hauen helburua erregimena sendotzea eta herrialdea aberastea zen. Honela, langabezia murriztu zen. Industrien eta automobilismoaren hazkundea izan zen, baina etekin handiena, banku eta industra talde handiek lortu zuten. Hauek finantzatzeko, turismoan eta atzerriko inbertsoetan oinarritu ziren.\nGizartean desoreka nabaria zegoen eta espekulazioa izan zen nagusi garai honetan. Bitartean, kulturan eta hezkuntzan, irekitze intelektuala gertatu zen. Kanpo harremanak sendotu ziren, bai Europako Ekonomia Erkidegoarekin eta baita herrialde arabiar eta AEBrekin. Hurrengo urteetan, aldaketak zirela eta, oposizioa indartu egin zen.\nAipatutako oposizio horren barruan, era askotako mugimenduak bildu ziren. Hasteko, erregimenaren ondoan egona izan zen Eliza hartatik aldendu eta hura gaitzatsiz joan zen. Euskal Herrian, aipaturiko ETA talde armatua eratu zen ere. Bestalde, PCE-k eta alderdi eta mugimendu sozialistek ere langileen aldeko borroka jarraitu eta erregimenaren aurkako mugimendu eta elkarteak fundatu zituzten. Aipatzekoa da ikasle eta gazteen giroa ere, zeintzuek geroz eta indar handiagoa egiten zuten diktadura amaitzeko. Azkenik, erregimenaren zentralismoaren aurkako mugimendu nazionalistak garatuz joan ziren.\nDenbora pasa ahala eta Frankoren gaixotasunarekin, gatazkak ugaritu egiten dira eta erregimenaren ezegonkortasuna agerian uzten da. Frankok, Joan Karlos oinordekotzat onartzen du. Horrekin batera Carrero Blanco izendatzen du presidente, baina 1973 ETA-k atentatu batean hil egiten du. Arias Navarro gobernuburu ezarri ondoren, Franko 1975 hil egiten da. Honen ondoren hasi zen demokraziaranzko bide baketsua, trantsizioa.\nPublicado por melanie1marina1alex1 en LABURPENA\n← FRANKISMOA EUSKAL HERRIAN


Covid-19 koronabirusa: positiboak Euskadin, 2021eko martxoaren 24an\nIntzidentziak gora egin du berriro, baina positibotasun tasa jaitsi egin da eta birsorkuntza-indizea mantendu da. Ospitaleko asistentziari buruzko datuak ere mantendu egin dira.\nFernandez: "Aldaera britainiarra da zalantza gehien sortzen duen faktorea"\n90 kutsatutik bat Osakidetzako zainketa intentsiboetan sartzen da\nAste Santurako neurriak gogortzea eztabaidatuko dute arratsaldean erkidegoek\nBilbo eremu laranjara igaro da hiru astez horian egon eta gero\nHiru astez aurreikusten dute goranzko joera EAEko osasun agintariek\nCovid-19ak eragiten dituen heriotzak 18ra jaitsi dira azken astean Euskadin, baina pandemiak gora egiten jarraitzen du, 500 kutsatze baino gehiagorekin eta 236tik gorako intzidentzia metatuarekin.\nHilaren 15etik 21era bitartean, 18 pertsona hil dira covida arrazoi zuzen gisa, abuztu erdialdetik izandako kopururik txikiena. Martxoaren aurreko bi asteetan 69 pertsona hil ziren.\nJonan Fernandez LABI Batzorde Teknikoko koordinatzaileak esan du egoera "zaila" dela eta "zalantza asko" sortzen dituela, batez ere, gaixotasunaren aldaera britainiarraren eraginez.\nAtzo 510 kasu gehiago atzeman zituzten EAEn, eta 11.810 proba diagnostiko egin zituzten (PCR eta antigenoak); horrek % 4,3ko positibotasun tasa utzi du, aurreko eguneko % 4,5 azpitik, Eusko Jaurlaritzako Osasun Sailaren arabera.\nKutsatutako 510 pertsonetatik 256 Bizkaian detektatu zituzten, 150 Gipuzkoan, 99 Araban, eta bost autonomia-erkidegotik kanpo bizi diren pertsonen artean.\nEuskadik igoera metatuak izaten jarraitzen du hamalau egunetan; izan ere, azken orduetan 100.000 biztanleko 236,30 kasu izan dira, eta aurreko egunean, berriz, 228,32.\nAzken datu horiekin, 14 egunetan metatutako intzidentziak gora egin du berriro hiru lurraldeetan: 265,89tik 281,03ra Araban; 224,62tik 231,84ra Bizkaian, eta 208,76tik 214,72ra Gipuzkoan.\nZure interesekoa izan daiteke baita ere: Bilbo eremu laranjara igaro da hiru aste horian pasa eta gero\nCovid-19a duen gaixo batek zenbat pertsona infektatu ditzakeen adierazten duen birsorkuntza-tasa 1,06an mantentzen da, eta hiru lurraldeetan ere mantentzen da: Araba (1,12) daturik txarrena agertzen du berriz ere, ondoren Gipuzkoa (1,05) eta Bizkaia (1,04).\nGainera, intzidentzia-tasen arrazoia (egungo 14 egunetako intzidentzia-tasa metatua duela astebetekoarekin alderatzen du) hazten ari da, eta 1,15ean dago Euskadi osoan (1,12koa zen astelehenean).\nEuskadiko ospitaleetan 47 pertsona ospitaleratu dituzte asteartean, aurreko egunean baino bat gutxiago, eta zainketa intentsiboetako unitateetako gaixoen kopurua mantendu egin da: 81 dira.\nOsasun Sailak jakitera eman duenez, martxoaren 15etik 21era bitarteko astean metatutako datuak aztertu ondoren, ondoriozta daiteke 18 heriotza izan direla covida zuzeneko kausa gisa, aurreko astean zenbatutako 29 heriotzen azpitik.\nBestalde, Euskal Autonomia Erkidegoko 38 ikastetxetan 57 ikasgela itxita daude asteazken honetan covid-19 koronabirusaren eraginez, asteartean bezala. Ikasturte honetan 17.554 ikasgela daude guztira Euskadiko hezkuntza sisteman, bi urtetik unibertsitatez kanpoko derrigorrezko hezkuntza ondoko mailetaraino, eta horrela, astearte honetan itxitako ikasgelen kopurua guztien % 0,32 da.


Gobierno Vasco Irekia :: Eusko Jaurlaritzaren oharra Euskal Autonomia Erkidegoko Fiskaltza Nagusiak hartutako erabakiari buruz\nEusko Jaurlaritzaren oharra Euskal Autonomia… http://www.irekia.euskadi.net/eu/news/11925 berria\nEuskal Autonomia Erkidegoko Fiskal Nagusiak erabakia eman du ezagutzera gaur 2000 eta 2009 bitartean Euskadin Justizia modernizatzearekin lotuta egindako hamabost bat informatika-kontratutan Eusko Jaurlaritzak hautemandako irregulartasunen inguruan. Erabaki horren harira, Justizia eta Herri Administrazio Sailak hauxe adierazi nahi du:\n1.- Men egiten diola Euskal Autonomia Erkidegoko Fiskaltza Nagusiak joan den otsailaren 22an irekitako 1/2012 ikerketa-eginbideen barruan, fiskalak bere eskumenen esparruan hartutako erabakiari.\n2.- Eusko Jaurlaritzak zuzen eta eskatzen zaion moduan jokatu zuela beste alde batera begiratu ordez fiskalari barne-ikerketan hautemandako irregulartasunak bidali zizkionean, jakinaren gainean egon zedin, eta irregulartasun horietatik delitu-erantzukizunik erator litekeen azter zezan. Fiskalaren beraren hitzetan, "goresgarria" da egungo Justizia Saileko kudeatzaileek "baliabide publikoen erabileraren gainean duten kontrol zorrotza". Aldiz, adierazi du aurreko Administrazioak itxuraz ez zuela halako zorroztasunez jokatzen. 3.- Eusko Jaurlaritzak, beste kasu batzuetan ez bezala, ez zituela hautemandako irregulartasunak tipifikatu, eta salaketa ez zuela inoren aurka zuzendu. Tag-ak\njustizia-administrazioa Euskal Autonomia Erkidegoko Fiskal Nagusia irregulartasunak eginbideak Berri honen iruzkinen RSSa\nUn 'Gobierno abierto' debería publicar la decisión dl Fiscal y comunicado dl acusado y no solo su propia justificación http://t.co/Tt7pnoAh” @ksantaren duela 9 hilabete\nMendía "acata la decisión del Fiscal" mediante una nota de prensa en @irekia y mantiene que "hizo lo correcto" ► http://t.co/HGIuZDvF” @paGonzalez duela 9 hilabete


Wexford - Wikipedia, entziklopedia askea.\nWexford (irlanderaz: Loch Garman, antzinako eskandinavieraz: Veisafjǫrðr, yolaz Weisforthe), Irlandako Errepublikako hiri bat da eta Wexfordeko konderriaren hiriburua. 19.913 biztanle ditu (2011). Herrialdeko hiriburua den Dublin hiriarekin errepidez nahiz trenbidez loturik dago Wexford.\n52°20′03″N 6°27′27″W / 52.3342°N 6.4575°W / 52.3342; -6.4575Koordenatuak: 52°20′03″N 6°27′27″W / 52.3342°N 6.4575°W / 52.3342; -6.4575\nIngelesezko izena vikingoen Veisafjǫrðr izenaren aldaera da. Irlanderazko Loch Garman aldiz kondaira baten ondorio da; Garman Garbh izeneko mutil gazte bat sorginkeriaz sorturiko uholde batean hil zen lokatzetan itota. Uholde honen ondorioz sorturiko lakuari (estuarioari) Loch Garman deitu zioten, haren omenez.\nIrlandako uhartearen hego-ekialdeko muturrean kokatzen da, Slaney ibaiaren estuarioan, Rosslare itsas Euro Portutik hurbil.\nVikingoek sortu zuten 800 urtearen inguruan. Hiru mendetan hiri vikingo askea izan zen. 1169an Leinsterreko Diarmait Mac Murchada erregeak eta Robert Fitz-Stephen normandiarrak setiatu egin zuten. Norvegiarrek gogor borrokatu bazuten ere azkenean errenditu beharra izan zuen.\n1649an eta 1798an britainiarren aurkako matxinadak ezagutu zituen. Bietan galtzaile atera ziren eta zigor bezala lehenengoan hiria harpilatua izan zen eta bigarrenean lealistek masakre handia eragin zuten matxinoak zubian exekutatzean.\nMendeetan zehar itsasportu garrantzitsua izan bazen ere XX mendean gainbehera etorri zitzaion areazko barraren aldaketa ugariak zirela eta. Horregatik kai berria eraiki zuten hiritik 20 kilometro hegoaldera dagoen Rosslare herrian.\nBereziki aipagarria da Wexforden baino hitzegiten ez zen yola hizkuntza. XIX mendearen erdialdera arte iraun zuen, eta gaur egun oraindik hitz batzuk gordetzen dira. Ingelesarekin erlazionaturiko hizkuntza da.\nMusikari dagokionez, urrian Opera jaialdia izaten da Wexforden. 1951an izan zuen lehenengo ekitaldia.\nSt Peter's College: 1811ean fundaturiko seminario katolikoa. 1855ean Irlandako Unibertsitate Katolikoaren barnean gelditu zen.\nWexford Opera House: 2008an amaituta.\nStaten Island (AEB)


Loiuko aireportuaren segurtasun-zalantzak — Eibar.ORG | Eibarko peoria\nHemen zaude: Hasiera / Blogak / Amatiño / Loiuko aireportuaren segurtasun-zalantzak\nLoiuko aireportuaren segurtasun-zalantzak\nAmatiño 2016/05/15 10:00\nAuskalo Loiuko aireportuko seinale-zerrendak zein kontrol-mota duen zuzendaritzaren aldetik. Baina inoiz sumatuko banu hegazkinen segurtasuna bertako euskara-mailaren pareko dela… zalantzan jarriko nuke hegazkina hartzea erabaki zuzena ote den.\nLoiuko aireportura hegazkinez heldu eta, aparkaleku-sarreran, honako seinalea dago, aurrez aurre, nahitaez ikusi beharrekoa:\nBatek daki nori zor ote zaion euskarazko testuaren ardura baina, begi-bistakoa ematen duen errakuntzaz gainera (ordaintu), esango nuke esan:\n1. Itzultzailea euskaldun berria dela.\n2. Ez lukeela EGArik gaindituko.\n3. Ez duela Euskaltzaindiaren aholkurik hobesten.\nEuskaldun berria dela diot, euskaldun zaharrok ez dugulako ibilgailurik erretiratzen, jasotzen baizik. Ibilgailua erretiratuko genuke zaharkitua balego edo matxura larririk balu. Baina aurretik aparkalekuan sartutako autoa ateratzeko, ez da ezer erretiratu beharrik, jaso, soil soilik, baino ez.\nEta ibilgailuez ari garenez gero, testugileak ez lukeela EGArik gaindituko sumatzen dut, ze, euskaraz behintzat, ingelesez bezala, kotxe-alogera kotxe-alogera baita, eta ez kotxeen alogera.\nHain zuzen ere, nago ez duela Euskaltzaindiaren aholkurik gogoan hartzen, akademiari jaramonik egitekotan, “kotxeak”, gurdiak, bagoiak eta haurrak eramateko orgak baitira, eta nik ez dut sekula Loiuko aireportuko aparkalekuan horrelakorik ikusi. Nire uste apalean –eta Euskaltzaindiaren aburu jantzian— aparkalekuetan zenbait ordutan edo egunetan utzi ohi ditugun lau gurpileko ibilgailuak autoak dira, edo beribilak, baina, inondik ere ez gero, kotxeak.\nIroniaz baino ez bada ere, auskalo Loiuko aireportuko seinale-zerrendak zein kontrol-mota duen zuzendaritzaren aldetik. Baina inoiz sumatuko banu hegazkinen segurtasuna euskara-mailaren pareko dela… zalantzan jarriko nuke hegazkina hartzea erabaki zuzena ote den.


newtek / #24 / proiektuak eta teknologiak / Industry 4.0: Adimendun makinetarako teknologia ahalbidetzaileak\nAutomatizazio malgua, makina/prozesuaren modelizatua eta simulazioa, makinaren egoeraren ezagutza (Health assesment), prozesuaren optimizazioa eta makina-parkearen kudeaketa dira IK4-TEKNIKERek makinetan sartu nahi dituen teknologia ahalbidetzaileak.\nFabrikazio-prozesuetara sartzeko iritsi da 4.0 Industria, enpresa txiki, ertain nahiz handietan.\nProduktuen eta prozesuen goranzko digitalizazioak oro har ekarri dituen askotariko aukeretatik eratorri da 4.0 industria-iraultza deritzona, eta horren inguruan daukan kokalekua da makina-erremintaren sektoreak orain daukan erronka nagusia.\nIkuspuntu teknologikotik begiratuta, aukerak ugariak dira, baina makina horien erosle potentzialek eta kontsumitzaileek galdera hau egiten diote beren buruari: nola aprobetxatu ditzaket? Erantzuna kasuaren araberakoa izango da.\nKontuan hartu behar da IK4-TEKNIKERek Industry 4.0aren eremuan aukerak diagnostikatzeko eta identifikatzeko erabiltzen duen Industry 4.0aren eredu orokorraren zehaztapen bat dela eredu hori, makina-erremintara ekarria.\nOndoren, makina-erremintaren erabiltzaileei lagundu ahal dieten teknologia ahalbidetzaile nagusiak azalduko ditugu.\nMalgutasuna eta birkonfiguragarritasuna: Robotika malgua\nPieza aurretik zehaztu den tresneria baten gainean kargatzea izaten da mekanizazio-prozesuetan egiten den lehenengo eragiketa. Eragiketa hori eskuz egin ohi da, eta, automatizatzen denean, sistema bereziak eraikitzen dira, piezen ezaugarrien arabera oso zehaztuta egoten direnak. Hori dela-eta, karga-sistemak ez dira oso malguak izaten, eta nekez birkonfigura daitezke.\nAlabaina, IK4-TEKNIKERek eskain dezake irtenbide osoa (bin picking, ikuspen artifiziala, ibilbideen sorkuntza, indarraren kontrola eta abar), eta, horrekin, makinen produktibitatea areagotu ahalko dute enpresek, bai eta normalean eskuz egiten diren zama-lanetarako eragiketen kostua murriztu ere.\nPiezak mekanizazio-zentroetan eta fabrikazio-malguko zeluletan mekanizatzen dituzten enpresei dago zuzenduta irtenbidea.\nMakina birtuala: Makina/prozesuaren modelizatua eta simulazioa\nMakinen nahiz prozesuen simulazio-teknologietan, monitorizazio-teknologietan eta datuak aztertzeko teknologietan modu integralean ikertzea da xedea, modelizazio hibridoa eta jardute arina dituen plataforma bat eraikitzeari begira. Plataforma horrekin, makinak fabrikatzen dituzten enpresek eta, batez ere, makina horien erabiltzaileek modu drastikoan optimizatu ahalko dituzte, denboran eta kostuetan, beren diseinu-prozesuak, ramp-up deritzona, ekoizpenaren bizi-zikloa eta betekizun berrietarako egokitzapena, kalitate- eta fidagarritasun-ratioak areagotzearekin batera.\nMakinak monitorizazio oso aldakorreko gailuen bidez sentsorizatzen badira, modu eraginkor, banatu eta orokorrean, makinaren osagaien egoerari, ekoizpen-prozesuen egoerari, fabrikatutako piezen kalitate-parametroei eta ekoizpena inguratzen duen ingurune aldakorrari buruzko informazioa jaso daiteke, etengabe eta denbora errealean.\nIK4-TEKNIKERek makina-test batzuk egin nahi dizkio sentsoreen neurriari (sentsoreak kanpokoak edo barrukoak izan), oso errazak eta azkarrak horiek, makinaren egoera ezagutu ahal izateko. Horretarako, hainbat parametrok denboran duten bilakaerari begiratuko dio. IK4-TEKNIKERek “Fingerprint” deitzen dio horri.\nHorrela, makinek nola funtzionatzen duten egiazta daiteke, eta modu kontrolatuan egin dakieke jarraipena ekipoei.\nSistema horrekin, makinaren osasun-egoeraren berri eduki daiteke eragiketetan eta mantentze-lanetan erabakiak hartzeko orduan. Era berean, aurrea har dakioke piezetan akatsak agertzeari, "zero akats" fabrikaziorantz joz; batez ere, balio ekonomiko handia duten piezetan da ezinbestekoa.\nOrain arte, simulazio-eredu teorikoek bereizita aztertzen zituzten makina-erreminta eta mekanizazio-prozesua, horien artean loturarik egin gabe.\nGaur egun, hainbat simulazio-eredu dauzkaten plataformak ari dira garatzen, modu orokorrean aztertu ahal izateko makinaren funtzionamendua eta mekanizazio-prozesuak. Prozesua eta makina biltzen dituen simulazio-kontzeptu berria dakar teknologia horrek.\nBestalde, diseinu-fasean erabiltzen ziren simulazio-ereduak, eredu igarle gisara, benetako eragiketa egin aurretik jaso ahal izateko informazioa. Alabaina, jauzi bat egin da hor, eta, orain, mekanizazio-prozesuan lineako kontrola egiteko erabil daitezke emaitzak.\nXede anitzeko optimizazio-estrategiak ari dira garatzen, ekoizpen-bideek modu autonomo eta adimentsuan hartu ahal izan ditzaten prozesuaren parametroei eta osagai mekanikoen baldintza dinamikoei buruzko erabakiak, denbora errealean bildutako informaziotik abiatuta eta ezarritako eredu eta patroietan oinarrituta, finkatutako ekoizpen-xedeak lortzeari begira (kostuak, ekoizpena, energia-kontsumoa, makinaren egoera eta abar). Prozesu horrekin, fabrikazio-prozesuak optimizatuko dira.\nFleet management: Makinatik flotak kudeatzera igarotzea\nMakinak askotariko simulazio-ereduekin (makinako zein prozesuko simulazio-ereduekin) sentsorizatzea eta monitorizatzea da lehenengo urratsa, koordinatuta (begizta itxian) jardunez guztiek eta "Fingerprint" entseguekin aberastuta. Horrekin, prozesuak optimiza daitezke, eta makinaren osagaien osasun-egoeraren berri izan.\nUrrats garrantzitsu hori eman ondoren, fabrikatzailearen makina-flota osoaren egoera ezagutzea da hurrengo urratsa.


Tatjana Schlör – BAFFEST\nFoto: Lulu Quirmbach\n“Bizitzan aurrera egin ahala, hazi eta gure seme-alabak izatean, haur gisa geratzen zaiguna deskubritzen dugun unea da”.\nTatjana Schlör-ek, familiako album gisa, bere seme-alaben eta haien lagunen unibertso kutuna beste modu batean erakusten du, haurtzaroaren irudikapen edulkoratu tipikoetatik urrun. Haurtasun garaiko denbora argitsu batean murgiltzen gaitu, batzuetan oso bizkor igarotzen den denboran, eta beste batzuetan motelki, baina betiko gure barnean geratuko zaiguna.\nJaio zenetik, Tatjana Schlör , Asia, Espainia eta Alemania artean mugitu izan da, 13 urtez udak Jakartan igaroz. Orain dela gutxi arte, ez da hiru urte baino gehiago herrialde berean bizi izan. Etnologia eta arte grafikoak ikasi zituen Alemanian, moda diseinua Madrilen, Europar Diseinu Institutuan eta argazkilaritza Blank Paper Eskolan. Bertan, besteak beste, Ricardo Cases eta Julián Barón-ekin hasi zen bere proiektuak garatzen.\nGaur egun, batez ere Alemaniako aldizkariekin kolaboratu eta lan egiten du, besteak beste, Die Zeit, Süddeutsche Zeitung, Stern Verlag bezalako bezeroekin, beti ere begirada haurtzaroan eta nerabezaroan oinarrituz. 2019an bere lehen argazki liburua argitaratu zuen Debacle Ediciones-ekin “How long is forever” izenburupean.


Zergen arloko arautegia eten gabe alda tzen ari da: urtean-urtean eguneratzen, doitzen eta alda tzen dira zergen, tasen eta kontribuzio berezien likidazioetan eragin zuzen duten arauak (aldaketak, eguneratzeak eta doikuntzak urte batetik bestera egiten dira, hau da, hurrengo zerga ekitaldirako). Zergen arloko foru arautegiak zein tokikoak eguneratzen dira.\nForu arautegien alda keta orokorrak foru arau hauek ezarri zituzten: Arabako Lurralde Historikokoa abenduaren 20ko 15/2010 Foru Arauak, zergen arloko 2011ko neurriei buruzkoak; Bizkaikoa abenduaren 22ko 4/2010 Foru Arauak, zergen arloko 2011ko neurriak onetsi dituenak; Gipuzkoakoa abenduaren 23ko 5/2010 Foru Arauak, zergen arautegiko alda keta batzuk onetsi dituenak.\nBadakigu, eta ondo jakin ere, tokiko erakundeak ekonomiaren eta finantzen aldetik egoera oso kaskarrean daudela. Alabaina, zerga hau aplikatzearen arrazoia bada erkidegoari itzultzea hiriko ondasun higiezin baten jabetza eskualdatzen denean lurren eskualdaketak sortzen duen ondare gainbalioaren zati bat, hipoteka baten erruz etxebizitza nahitaez besterendu behar izateak kontrakoa islatzen du, hau da, subjektu pasiboa ez dela gauza kargarik ordaintzeko. Beraz, justizia materiala lortuko bada, uste dugu nahitaezko eskualdaketa horiek ez liratekeela eta egon behar HLBGZren kargapean. Hori dela eta, 11/2011 gomendio orokorrari helduta, eskatu dugu zerga honi buruzko foru arauak eta udal ordenantzak alda razteko ohiko etxebizitzen gaineko hipoteken exekuzioen ondoriozko lurren eskualdaketak kargapean egon ez daitezen.\nNolanahi ere, errentaren aitorpena aurkezteko modu horiek hautatzeak ez du ezertan alda tzen zergadunen egoera juridikoa aitortzaile diren aldetik. Herritarrek uste osoa dute zerbitzu horietako langileen profesionaltasunean eta jardun onean, eta horregatik asaldatu egiten dira aitorpenak eurek zuzenean egin ez ogasunek likidazioak erregularizatu ez ezik berandutza-korrituak ere ordainarazten dizkienean.\nNolanahi ere, aipatu behar da asko gehitu direla uraren tasaren fakturazioaren inguruko kexak, batez ere hornidura erregularizatzeko prozesuen ondorioz, erabiltzaileen alda ketak higiezina hornitzeko kontratuan ez islatzeagatik. Kexa hauetan aipagarria da zerbitzuaren hornitzaileek izan duten jarrera ona, konponbiderik onena hitzartzeko prest egon baitira. Kontuan eduki behar da kasu askotan zerbitzuari egotz dakiokeen arreta falta gertatu dela, horrek eragina eduki duela eta eragin hori baloratu egin behar dela zerbitzugileari altaren berri eman ez dioten erabiltzaile berrien erantzukizuna modulatzeko.\nLurralde erkidean, enplegua mantentzeko eta sustatzeko eta langabeak babesteko presazko neurriak ezarri dituen abenduaren 30eko 27/2009 Legeko hamahirugarren xedapen gehigarriak Pertsona Fisikoen Errentaren gaineko Zergari buruzko azaroaren 28ko 35/2006 Legea alda tu zuen salbuespenaren hedadura handitzeko.\nOndorioz, PFEZi buruzko Legeko 7. artikuluko e) letra alda tu ondoren errenta salbuetsitzat hartzen dira enplegua erregulatzeko espedienteen ondoriozko iraizpenagatik edo lana utzarazteagatik langileek jasotzen dituzten kalte-ordainak, baldin eta agintaritza eskudunak espedientea irekitzeko baimena eman badu eta arrazoiak ekonomikoak edo teknikoak badira edo ezinbestekoa izan bada.\nArabako Lurralde Historikoan, Pertsona Fisikoen Errentaren gaineko Zergari buruzko urtarrilaren 29ko 3/2007 Foru Arauak ezarri du errenta salbuetsitzat hartuko direla EEEen ondorioz gertatzen diren iraizpenen kalte-ordainak, baldin eta espedientea arrazoi ekonomikoengatik, antolakuntzakoengatik, teknikoengatik edo ezinbestean abiarazi bada, eta muga hau finkatu da: bidegabeko iraizpenetarako ezarritako gehieneko kopurua. Espedientea onartzeko arrazoietan ez ziren aipatzen berariaz ekoizpen-arrazoiak. Hala ere, Zuzeneko Zergen Zerbitzuak antolakuntzako arrazoiak eta antolakuntzakoak batera gertatzen diren kasuak salbuespena aplikatzeko onartzen zituen. Hori gorabehera, Zergari buruzko Foru Araua alda tu zuen 9.4 artikuluan ekoizpen-arrazoiak ere aipatzeko.\nHala ere, zerbitzu horiek erabiltzeak ez du alda tzen zergadunaren egoera juridikoa; beraz, herritarraren erantzukizuna ezin zaio pasatu Zerga likidatzen eta aitortzen duen organoari eta, horrenbestez, gertatzen diren akatsen eta irregulartasunen ondorioak zergadunek jasan behar dituzte, jarduketa guztiak beren kontura egin balira bezala. Tamalez, oraindik zergen arloko arautegian ez zaio jaramonik egin arazo honi.


Irekia Eusko Jaurlaritza - Gobierno Vasco :: 3,5 milioi euro udal haur eskolen mantenurako (Gobernu Bilera 2019-11-12)\nGobernu Kontseiluak, Hezkuntza sailburuaren proposamenez, 2019-2020 ikasturtean 0 eta 3 urte arteko umeentzako haur eskolen titular diren toki korporazioei dirulaguntzak ematen dizkien Agindua onartu du. Hezkuntza Sailak 3,5 milioi euro bideratzen ditu deialdi honetara, eta dirulaguntzak aipaturiko haur eskola horiek mantentzeko kostuak finantzatzeko laguntza gisa emango dira, izan ere, haur eskola hauek eskaintzen duten zerbitzua funtsezkoa gertatzen baita euskal familia askorentzat, familia bizitza eta lan bizitza bateragarri egin ahal izateko.\nDirulaguntza hauen helburua da kostuak murriztea batetik, eta zero eta hiru urte arteko haurrentzako udal titulartasuneko haur-eskolen gaur egungo eskaintza sendotzea, bestetik. Era berean, ahaztu ezin den beste helburu bat da ikasleei kalitatezko hezkuntza eskaintzea ere, hezkuntza-maila horiei dagozkien gaitasunak eta ezagutzak jasotzea ahalbidetuko dien hezkuntza. Udal bakoitzak jasoko duen ekarpen ekonomikoa, bere titulartasuneko haur-eskoletan okupatutako plazen arabera zehaztuko da.\nEuskadin, euren titulartasuneko 17 haur-eskola dituzten 13 udalerri daude egun. Haur-eskola horiek ez daudenez Haurreskolak Partzuergora bildurik, dirulaguntza hauen onuradun izan daitezke.


Wojtek - Wikipedia, entziklopedia askea.\nWojtek (1942-1963) Poloniako armadak Bigarren Mundu Gerran erabili zuen hartz arre bat izan zen. Sarjento gradua eskuratu zuen.\nWojtek hartza eta soldadu poloniar bat.\n1.2 Montecassinoko borroka\nErrusiarrek 1939an Polonia okupatu zutenean milaka soldadu poloniar Sobietar Batasuneko presondegietara eraman zituzten. 1941eko ekainaren 22an alemaniarrek erasoa jo zutenean Mosku eta atzerriko Poloniako gobernuaren artean soldadu guztiak libre uzteko ituna sinatu zuten. Horrela, Asia Erdialdeko estepa zabaletan 40.000 soldadu eta 26.000 zibil bertan behera utzi zituzten eta negua bertan iragan behar izan zuten -50 °C arteko tenperaturak jasanez. Udaberrian bizirik mantendu zirenei baimena eman zien Stalinek hegoaldera jo eta Kaspiar itsasoa zeharkatuz Iranera iristeko.\nIranen britainiarrek hartu zituzten. Atseden hartu eta osasunez errekuperatu ondoren mendebalderako bideari ekin zioten. Iran eta Irak arteko mendietan zeudela haur batek jatekoa eskatu zien. Haren alboan hartz kume bat zegoela ikusi zuten. Ehiztari batzuek ama hil zioten eta hartzkumea egoera oso eskasean zegoen. Soldaduek esne pixka bat eman zioten eta Piotr Maćkowiak soldaduak berarekin eraman zuen. Wojtek izena ezarri zioten, Polonian ohikoa den izena, "Wojciech" izenaren diminutiboa da eta "gerlari alaia" esan nahi du. Garagardoa zuen edari gustukoena, kafea edaten zuen eta zigarroak erre edo jan ere egiten zituen. Hotz egiten zuen gauetan gainerako soldaduekin batera egiten zuen lo.\nPoloniako artileriako 22. konpainiako armarrian Wojtek ageri da munizioa eskutan duela.\n1944an Poloniako armada Italiara deitua izan zen. Aliatuak Montecassinoko abadia eskuratu nahian zebiltzan baina ez zuten alemaniarrak garaitzerik lortzen. Poloniarrak Egiptoko Alexandria hiriko itsas-portura iritsi ziren itsasontzia hartu eta borrokara joateko asmotan, baina britainiarrek ez zieten uzten animaliarik itsasontzian sartzen. Poloniarrek orduan soldadu bat balitz bezala armadan inskribatu zuten. Poloniarren artilleriako 22. konpainiaren barnean sartu zuten beraz. Beharrezko dokumentazio guztia egin eta britainiarrek onartu egin zuten.\nMontecassinon poloniarrek bat egin zuten beste hainbat nazionalitatetako soldaduekin. Wojtekek ordurako 91 kg pisatzen zituen eta bizkarrean munizio kutxak jarri zizkioten munizioak alde batetik bestera eraman zitzan. Wojtekek garraiatzen zituen kutxak mugitzeko lau gizon behar ziren eta horretaz gain ez zuten leherketek izutzen. Tropa guztien artean famatua bihurtu zen. Montecassinoko abadia eskuratu zutenean poloniarren bandera ezarri zuten bertan.\nBigarren Mundu Gerra amaitzean soldadu poloniarrak Erresuma Batura joan ziren eta Wojtek ere haiekin eraman zuten. Glasgowera iritsi zirenean heroi gisa hartu zituzten. Wojtek zen noski desfile militarrean ikusle guztien gustukoena. Edinburgheko zoologikoan sartu zuten eta urte askotan zehar "hartz soldadua" ezizenaz oso famatua izan zen. 1963an hil zen 22 urte zituela.\n↑ (Polonieraz) «Pomnik legendarnego niedźwiedzia Wojtka stanął w Krakowie» www.tvp.info Noiz kontsultatua: 2020-11-16.\n↑ Campbell, Mike. «Meaning, origin and history of the name Wojciech» Behind the Name Noiz kontsultatua: 2020-11-16.\n↑ (Ingelesez) «What's On | Edinburgh News» www.edinburghnews.scotsman.com Noiz kontsultatua: 2020-11-16.\n↑ a b (Ingelesez) «Outlook - The soldier bear who went to war - BBC Sounds» www.bbc.co.uk Noiz kontsultatua: 2020-11-16.\nAzken aldaketa 23 ekaina 2021(e)an, 21:19(e)tan\nOrriaren azken aldaketa: 23 ekaina 2021, 21:19.


GH CRANESek ETA IKERLANek lankidetza hitzarmena sinatu dute I+G arloan | IKERLAN\nHelburua da hainbat esparrutan aurrera egitea, hala nola IKTetan eta 4.0 teknologietan, garabien elektrifikazioan, aktibo adimendunen serbitizazioan eta kudeaketan, eta diseinu eta fidagarritasun estrukturalean.\nGarabiaren elektrifikazio osoak “zero igorpen" kontzeptuan oinarritutako produktu bat egitea ahalbidetu du, eta erreferentzia bihurtu da Estatuan eta Europan.\nIKERLAN euskal zentro teknologikoak eta zubi garabi sektorean, munduko bost enpresa liderretako den GH Cranes enpresa gipuzkoarrak, lankidetza hitzarmena sinatu dute I+G arloan, azken urteotako harremana sendotzeko helburuarekin eta elkarren artean landu dituzten ikerketa esparruetan sakontzeko.\nHitzarmen berri honek hiru urteko iraupena izango du eta azken lau urteotan elkarren artean egindako ikerketa sendotzera dator. Urte horietan aurrerapen handiak lortu dira honako esparru hauetan: IKTak eta 4.0 teknologiak, garabien elektrifikazioa –Estatuan eta Europan erreferente bilakatu den “zero igorpen” produktu eredu berri bat garatuz–, aktibo adimendunen serbitizazioa eta kudeaketa, eta diseinu eta fidagarritasun estrukturala.\nAkordio berria IKERLANen egoitza nagusian izenpetu da, Arrasaten, eta bertan izan dira, GH Cranes enpresatik, bertako zuzendari nagusia Josean Guerra, I+G arloko zuzendaria Pablo Pedros, Marketin arloko zuzendaria Garbiñe Guerra eta Giza Baliabideetako zuzendaria Ainara Iguiniz. IKERLANetik, berriz, bertako zuzendari nagusia Marcelino Caballero, Elektronika, Informazioa eta Komunikazio Teknologiak Unitateko zuzendaria Unai Viscarret, Fabrikazio Aurreratua eta Energia eta Potentziako Elektronika unitateetako zuzendaria Xabier Sagartzazu, eta Pertsonen eta Marketin zuzendaria Ion Etxeberria.\nGH Craneseko I+G arloko zuzendari Pablo Pedrosek adierazi duenez, akordioa “oso positiboa da gure enpresarako. Azken urteotan IKERLANekin batera aritu gara elkarlanean hainbat ikerketa esparrutan eta orain egindako lanaren emaitzak biltzen ari gara eta aurrerapen horiek gure negozioan txertatzen”.\nIKTak eta 4.0 teknologiak\nIKTen eta 4.0 teknologien esparruan, azken urteotan IKERLAN elkar lanean aritu da GH Cranesekin garabien digitalizazioan, datuen analisia egin eta horiek biltegiratzeko, IKERLAN KONNEKT soluzio digitaletan oinarritutako plataforma digital bat garatuz. Horrek mundu osoan bere bezeroen lantegietan instalatutako garabien egoerari buruzko informazioa ematen du urrunetik.\nHorren parean, konektibitate zelularreko nodo bat (3G eta 4 G) garatu da, garabien informazioa bildu eta era seguruan hodeira bidaltzeko, datu bolumen handiak prozesatzea ahalbideratzen duen plataforma pertsonalizatu baten bitartez. Era berean, loT eta Big Data teknologietan oinarritutako Cloud Plataforma bat ere garatu da. Horrek bezeroaren lantegian hedatutako ekipamendu guztien datuak biltzen ditu eta GH Cranesi ahalbideratzen dio garabien urruneko kalibrazioa eta monitorizazioa denbora errealean. Era horretan, GH Cranesek garabien emaitza analitikoak eskura ditzake, garabien errendimendua eta mantentze lan prediktiboa optimizatzeko, horrela garabien funtzionamendua hobetuz eta euren ustiapen kostua murriztuz.\nHitzarmenaren barruan daude beste esparru hauek ere: aktibo adimendunen serbitizazioa eta kudeaketa, Service negozioaren etorkizuneko profilari eragingo diona, eta baita diseinu eta fidagarritasun estrukturalari ere. Hori guztia, kalkulurako tresna efiziente baten garapenarekin, zeinak honako hauek analizatzen dituen: garabien erresistentzia estrukturala, iraulketarekiko egonkortasuna, nekearekiko erresistentzia eta gilbordurarekiko segurtasuna.\nHitzarmen honen barrukoa da, era berean, garabien elektrifikazio osoa. Horretarako, produktu eredu berri bat garatu da, “zero igorpen” kontzeptuan oinarrituta, zeinak garabiaren efizientziaren gaienean eragiten duen, biltegiratze elektrikoan oinarrituta, energia kutsagarriagoak ordezkatuz. Proiektu hau erreferente bihurtu da Estatuan eta Europan.\nGH enpresari buruz\nZubi garabi sektorean, GH munduko bost enpresa liderretako da. Zubi garabi estandarren eta horien mekanismoen fabrikazioan espezializatua, sektoreko enpresa lehiakorrenetako da eta parte hartze zabala du honako esparru hauetan ere: garabi berezien, itsas portikoen eta portiko industrialen eta eskorgen esparruetan, eta, gainera, zerbitzu globalizatua du mundu osoan zehar.\nUne honetan, GH nazioartean zabal-zabalik dagoen enpresa da eta produkzio lantegiak ditu 11 herrialdetan eta saldu egiten du 70 herrialde baino gehiagotan.\nHasieratik, GH enpresak 115 000 garabi baino gehiago saldu ditu eta egun 850 pertsona ari dira bertan lanean.


Hamabi haurrek parte hartzen dute 'Gorputza astinduz' egitasmoan | El Diario Vasco\nAlto-urolaHamabi haurrek parte hartzen dute 'Gorputza astinduz' egitasmoan\nHamabi haurrek parte hartzen dute 'Gorputza astinduz' egitasmoan\nJolasak. Argazkian, Santa Lutziko San Pedrotan haurrak jolasean. / GALILEA\nGanbara Guraso elkarteak antolatuta herritar guztiei zuzendutako ekintza da, 5-12 urte bitartekoentzat\nMIRYAM GALILEA EZKIO. Sábado, 14 octubre 2017, 08:50\nGanbara Guraso elkarteak planteatu, eta udalaren laguntzarekin batera, Gorputza Astinduz egitasmoa aurrera eramatea erabaki zuten, honetarako uda osoan zehar izena emateko epea zabalduz. 'Gorputza astintzeko' lehenengo saioa aurreko astean aurrera eraman zen eta haurrek ederki pasatzeko aukera izan zuten.\nHerriko 5-12 urte bitarteko haurrei zuzenduta, lehiakortasuna alde batera utzi eta haurrak kirol-jolas ezberdinetan aritzea du ekintza honek helburu, beti ere ez eskolako haurrei bakarrik baizik eta herri guztiari zabaldu zaiolarik. Hilabete honekin batera hasi dira klaseak eta hamabi haurrek parte hartzen dute honetan, hauek guztiak 5, 6 eta 7 urtekoak direlarik. «Herrira zabaldu nahi izan dugu egitasmoa eta oraindik ere baten batek interesa izango balu badauke izena ematea Udaletxera (943 72 13 03) deituz. Momentuz hamabi haur hauetatik bakarra ez da herri eskolako ikaslea. Herrian ume asko daude kirola egitera beste leku batzuetara joaten direnak; orain hemen ere dute aukera», dio Arantzazu Calvok Ganbara Guraso elkartetik.\n«Horrelako ekintza bat antolatzearen helburuetako bat gure umeek kirola egiteko herritik irten behar ez izatea da, herrian bertan sustatzeko aukera ematea», dio.\nZerki enpresako begiralea dute haurrek, Elena, ezkoitarra bera ere eta ostegunetan arratsaldean ordu betez biltzen dira Santa Lutzian: kultur etxeko beheko aretoa erabiltzeko aukera dute eta haurreskola zaharraren ondoan dagoen kantxa ere. «Oso txikiak dira oraindik kirol batzuetan aritzeko, baina mundu honetan murgiltzen hasten dira. Begiraleari eman zitzaion baldintza bakarrak haur guztiak elkarrekin egotea izan zen, adinaka ez banatzea», dio Calvok.\nUrrian hasi ziren klaseak eta astean behin, maiatza arte, aurrera eramango dira.\nGanbara Guraso Elkartea sortu zenetik anitzak izan dira hauek antolatutako ekintzak, eta guztien artean arrakastatsuenetariko bat Olentzeroaren etorrera izan da dudarik gabe.\nLaugarren urtea izango da Olen-tzero eta Mari Domingi Ezkiotik pasatzen direla, aurten abenduaren 16ean, larunbata, arratsaldean beraiekin egoteko aukera izango dugularik.\nIluntze aldera , arratsaldeko seiak inguru, iritsiko dira eskola inguruetara aurten eta haurren eskutitzak jasoko dituzte. Ekintza hau ere irekia izango da, eta esan beharra dago urtez urte inguruko herrietako geroz eta jende gehiago hurbiltzen hasi dela, etorrera honek duen xarma bereziaz gozatzera.\nGorka Hermosa cerró en casa la intensa gira de conciertos y de 'master class' Sta Lutzi errepideko obrak espero baino azkarrago amaituko dira


Uberan - Euskal Idazleen Elkartea - Unai Elorriagaren "Iturria" mintzagai\nUnai Elorriagaren "Iturria" mintzagai\nNoiz: otsailak 13, 19:00etan\nNon: Larrabetzu, Anguleri kultur etxea\nIrakurle taldea: Larrabetzu\nUnai Elorriagaren Iturria (Susa) nobela mintzagai izango dute.\nPedro Iturriak obsesio bat dauka: ipuin itxurako testuak idazten ditu. Ez dakigu jatorriz zer hizkuntzatan idazten dituen, baina badakigu Txekian txekieraz argitaratzen duela, Hungarian hungarieraz. Soro Barturenen gaztetako laguna da Iturria, eta Sorori iruditzen zaio berari buruz ari dela ipuinotan, berari begira idazten dituela.\nHorregatik ari dira agian Soro eta Erroman Iturriaren bila Europan zehar: hegazkinak hartzen, hoteletan lo egiten, laster laurogei urte izango dituzten arren. Herrialderen batean Iturriaren ipuinen bat argitaratu dela dakiten bakoitzean hara abiatuko dira: itzultzaile bat lortu, ipuina irakurri, Iturria non bizi den ikasi... Baina ez dute hain erraz topatuko laguna.\nIpuin liburu bat biltzen du Unai Elorriagaren nobela berriak, eta adiskidetasunari, literaturari eta zahartzaroari buruzko begirada pertsonala gordetzen du.


IP65 kiosko metalezko teklatu industriala trackballarekin kiosko publikoetan erabiltzen da-Berriak-Yuyao Xianglong Communication Industrial Co., Ltd.\nIP65 kiosko metaliko teklatu industriala kiosko publikoetan erabiltzen den trackballarekin\nDenbora: 2020-09-28 Hits: 16\nZergatik dira Kiosko Publikoak Gero eta Ohikoagoak?\nKiosko publikoen artean daude AMC Ticketing, kontrol kudeaketako multimedia kioskoak, Banku Kioskoa, Bill Pay kioskoak, Autoservizio Kioskoa, etab. Gailu horien bidez, herritarrek zuzenean egin ditzakete finantza zerbitzuak, kuota publikoak ordaindu, autozerbitzuen erosketak egin eta informazio publikoa eskuratu. Informazio kioskoaren izaera digitalak, diseinu garaikideak eta zerbitzu funtzional anitzeko sistemak hiriko kaleetan kokatutako paisaia berria bihurtzen dute bere establezimendua bera.\nAdibidez, Banku Kioskoa Itxarotea gehiago ez ... Gaur egun, bezeroek erraz eskatzen dituzte maileguak eta kreditu txartelak kutxazain birtualeko kioskoan ilaretan itxaron gabe.\nZer eman dezake Xianglongek kiosko hauetan?\n---IP65 Kiosko Metal Teklatu Industriala Trackballarekin\nXianglong Compact Metalezko altzairu herdoilgaitzezko teklatu industriala metalezko teklatu kalitate handiko eta iraunkorra da, aplikazio industrial eta komertzialetarako ezin hobea, hala nola, kioskoen data sarrera, industria plataforma, banka, medikuntza, gas ponpaketa, joko makina eta segurtasun ekipoa.\n1. Ura, hautsa eta bandaloa erresistenteak\n2. Grabaketa eta tintazko errotulazioa\n3. Azalera brotxatua\n4. Bateragarria WINDOWS98 / ME / 2000 / XP eta gehiagorekin\n5. Ingurune publiko, kanpoko, industrial eta beste muturreko inguruetarako diseinatua\n6. Garbitu daiteke ur xaboitsuarekin, desinfektatzaileekin edo beste garbigarri batzuekin\n7.1 urteko bermea, eguneratu egin daiteke\n8. CE onespena\n9.Interfazea: PS / 2 edo USB\nXehetasun gehiagorako, ongi etorri kontsultara. Beti prest gaude zuretzat proiektuak irabazteko!\nAurrekoa: Xianglong telefono publikoaren telefonoa Miamiko nazioarteko aireportuan instalatuta\nHurrengoa: Xianglong G estiloko telefono bidezko telefonoa komunikazio arriskutsuetan erabiltzen da